FRANCESCO TAMI 


Francesco Tami (38 
agns), di Pavie, dal 1984 
al colabore cun Radio 
Onde Furlane presentant 
programs musicái. 

Tal 1998 al ven segnalát 
al concors leterari La To- 
rate pe s6 conte par talian 
"Byzantium", dulà che al 
imagjine un svilup dife- 
rent di un event storic medievál. 

Tal 2000, oltri al Sant Simon, al ving ancje il 
premi pe miór senegjature cinematografiche dal 
Centro Espressioni Cinematografiche cul test “Via- 
tores". 

Tal 1998 al à colaborát cul complès musical bri- 
tanic In The Nursery, recitant un test furlan tal lór 
cd "Lingua". 

Al scrif articui musicái pe riviste rock di Firen- 
ze "Jammai" e al à publicát dós contis te riviste di 
leterature furlane "La Comugne". 

Al à ancje partecipat al Cormór Salvadi 2000 
cuntun reading ispirat al “Simplicissimus” dal scritór 
todesc  -rimmelsha::-=n e al è ospit come letór tal 

CITAT DI CODROIP 
PREMI LETERARI *S. SIMON" - 2000 


VERBAL DE JURIE 


Vué ai 17 di otubar dal 2000, a lis cinc dopomisdi, 
si € dade dongje ta la Biblioteche Civiche di Codroip 
la jurie dal Premi leterari in lenghe furlane “San 
Simon” 2000. 

A son presints i siórs: 

Maria Cristina Cescutti, Pietrantonio Bellina, 
Federico Rossi; al presiét il prof. Giancarlo Tonutti, 
Sindic da la citát di Codroip. Al fas di segretari il bi- 
bliotecari siór Giorgio De Tina. 

Al mancje Roberto Jacovissi, che al à mandade une 
sò justificazion e un so judizi scrit. 

A àn partecipát al Premi 4 (cuatri) concorints pa 
la sezion narative e 1 (un) concorint pa la sezion sagji- 
stiche. 

Dopo di vé scrutinadis lis voris presentadis ta la 
sezion narative, la jurie e decit a majorance di: 


ASSEGNA 
Il Premi leterari in lenghe furlane “San Simon 
2000", vincjeunesime edizion, a la opare "LA MAREE 
NERE E ALTRIS CONTIS" di Francesco Tami, cun 
cheste motivazion: 
«La novitat di cheste vore e je di rivá a cumbiná la 
lenghe furlane cul mont de modernitát o de postmo- 


4 


dernitát, ancje se no simpri cu la stesse coerence espres- 
sive e creativitát. Un gjenar gnüf che no si é usáts, ma 
che al tocjarà di fà 1 conts, soredut cui zovins che a fe- 
velin par furlan. L'autòr al palese une grande cognos- 
since no dome des specialitáts musicals ma ancje de 
classicitát». 

E decit ancjemò di segnalá a la unanimitát la vore 
“IL MUR DI TINE” di Lorella Moretti, cun cheste 
motivazion: 

«Un viag psicanalitic che, inte compresince di pas- 
sát e presint, al puarte la protagoniste a liberá la me- 
morie e a recupera un rapuart positif cun se stesse e 
cul mont. Un lengag inmediát e di stamp cinemato- 
grafic». 


Dopo di vé scrutinát il materiál presentát, la jurie e 
decit a la unanimitat di 


NO ASSEGNA 


Il premi. 


La jurie e riten che la vore premiade e meriti di 
jessi publicade. 
La riunion da la jurie si siere a lis 6.30 di sere. 


LA MAREE NERE 


INCIPIT LIBER PRIMUS 


Une volte ad an la mé vite si trasforme par cinc 
dis. O bandoni la mé cjase e o partis par un viag intu- 
ne citát todescje de ex DDR: Leipzig, ven a stai Lipsia, 
il lúc dai teis, de peraule sclave lipa, parce che al so- 
mee che il non lu vedin dát i Scláfs prime che li a tor- 
nassin a rivà 1 Gjermanics. 

Sul puest di vore la int che e va in vacance a lis 
Canariis o a Djerba mi cjale come se o fos un marzian 
cuant che i dis che o voi ali. 

"Lipsia?" mi fás un. "Mai sintude. Dulà ise?" 

"E je dongje Berlin" i rispuint. O ai dit une mieze 
bausie. Al sarés come disi che Udin al é dongje di 
Vignesie, ma bisugne pùr dá un pont di riferiment. 

"E ce vastu a fa?” 

"O voi a viodi dai concierts di musiche rock." 

"Rock? Ché robe di drogáts? No crodevi che tu 
fossis di chei. Tu vàs a fumáti i canons, eh?" 

Dentri di me al é un trist dialut che mi da il sugje- 
riment di manda a cagá il gno interlocutor e di ri- 
spuindii mal, ma la mé buine cussience mi vuide par 
ciri di da altris spiegazions. 

"Cjale che no je dome musiche rock; a son tancj gje- 
nars; e je int in costum, a son grups di musiche me- 
dievál. E no je migo vere che un che al scolte rock al 

à par fuarce di fási lis canis. Nol é nancje rock tradi- 
zionál: al é gotic... sástu chei che si vistissin di neri... 
ástu mai scoltát i CURE?" 

No lu vessio mai dit: cumó il colega al fás une mu- 
se une vore plui strambe. Manculmál che no ai no- 
menát MARILYN MANSON, parcé che alore il tipo 
di front di me al pensarès che o ai la intenzion di copa 
il predi dal pais: cierte int e crót che chei che a scol- 
tin gotic a fasin siguramentri part di cualchi sete sata- 
niche. 

Insumis al é miór disi che o soi stát cjase a sblancja 
e che no soi lat in nissun lùc la prossime volte che mi 
domandin alc. 

O varés capit che o soi une specie di disadatát parcé 
che no mi cjati ben cun dute la int. Mah! Al è un discors 
che al val un pòc par ducj... però tal gno câs... 

Ducj si maravein parcé che no ai ancjemo cjatát la 
morose e mi coionin pe mé condizion di vedran. A mi 
mi plasin une vore lis fantatis ma o soi un póc timit. Nol 
é dome chel. La robe che mi free o pensi che e sedi la 
mé evoluzion cultural, claminle cussi. 

Ducj i libris che o ai let, ducj i spetacui che o ai 
viodùt, ducj i discs che o ai scoltát mi an cence dubi 
lassát alc. E je une schirie di informazions che si in- 
grume di continuo te mé ment, si ingruesse simpri plui 
e prime o dopo e ven für: cussi se mi capite di fevelá 
cuntune fantate jo, par fà il bulo, magari le saludi cun- 
tun biel "Ave, pulchra domina!” e jè... mi cjale come 
se e ves di front l'alien di Roswell. 

Chés femenatis a preferissin il tipo palestrát, 
abronzát, rincjinát, cun doi telefonins Nokia, un par sa- 


8 


chete, la machine sportive cabriolet, lis vacancis a 
Ibiza, lis gnots calientis in discoteche a bala la musi- 
che latine (jo la odei!)... 

Al di di vué ce sperancis puedial vé un che al à 
passát i trente, al é blanc di piel, sec, debil e al va vie 
bas e nol à nancje il coragjo di cjalá une femine tai voi, 
e al à muse patide, cui ocjái che i dan aiar di studiós 
e nol è elegant e al à guscj particolárs come... là tes ru- 
vinis di cjascjei e cjala gnots steladis e... parcé conti- 
nuá? Mi somee di jessi come puar gno barbe che al vi- 
veve di bessól e al è muart di bessól e lu an cjatât do- 
po doi dis. 

Ah, la misantropie e je une carataristiche ereditarie 
de mé famee. E sarés ore di finile cun chestis jere- 
miadis. Ce robe? Diséso che o ai di cjatámi une inte- 
letuâl come me? O magari une che e scolte gotic e i 
plás Lovecraft o la fantassience e v.i.. O sai... la inte- 
letuál; and è une vore ca ator: dutis con la puzza sot- 
to il naso, par fevelá a talian vie. Us disarai une robe: 
e je une che mi plas e le viót cuant che o voi al ci- 
ne... no a viodi americanadis ma chei biei films d'es- 
sai dulà che no tu capissis nuie de trame ma ducj i 
critics a disin “Ce figo! Ce biel!”. 

Bon. Ché frute che o dis jo e à une muse che lis di- 
vinitáts de Grecie antighe a saressin plenis di invidie 
e se jo o fos Paris i dares a jé il milug di aur de dee Eris! 
Véso presint une musute che e ricuarde un póc la 
Ferilli, cui biei cjavei neris, un aspiet tipic dal meridion, 
picule, delicade... Dentri di me e je une fuarce che 
mi sburte a contatále ma al é simpri il probleme de 
cognossince; a part il fat che e je insieme cuntun, ma 

se ancje e fos di bessole jo o varés i miei problemis par 
dat alc; se mi mande a cagá? O ai za ben pocje stime 
di me stes; se mi mande a chel pais mi buti jü pal bar- 
con! 

Une volte o ai provát a dái un fueut cu la propagande 
de mé trasmission radio parcé che o soi disc-jockey, 
savéso? Bon, jé lu à cjapát ma no sai ce che e varà 
pensát... e varà dit "Chi é mai costui?" 

Cui sa se mi à scoltát cuant che o feveli pa la radio: 
cuant che o trasmet o ai la sensazion che a nissun i 
frei nie de biele musiche che o met sü. Dute la uma- 
nitát e scolte porcarie come Vamos a bailar vincj vol- 
tis in di ma se a scoltassin la disperade MEDUSA di 
BRENDAN PERRY, grant cjantautór erét di Tim 
Buckley e Nick Drake mi disaressin di sigür che la 
mé e je musiche par int che e à di copási. A àn reson! 
E je propite cussi. Al é un motif une vore disperát ma 
jo no pues fà di mancul di scoltálu: la mé anime e vai 
e jo mi identifichi totalmentri cul test e cu la musiche 
di MEDUSA. E ti vegnin jü lis lagrimis cuant che tu 
le scoltis, crodétmi! 

Bon, ché biele fantate là, ché more, e je une des 
tantis personis che mi son plasudis esteticamentri; par 
me al é come contempla une biele rose ma la rose no 
fevele, no ti dis nie. Tu tu le cjalis e jé si lasse cjalà e 
cussi la morute che o viót cuant che o voi al cine jo le 
cjali ma jé no mi dis nuie. Jo le insumii e te mé ment 
o misclici il ricuart di jé cuntun toc musical. Don't 
hate me al e un biel motif di un complés rock britanic, 
i PORCUPINE TREE. A son i eréts dai Pink Floyd 
ma provait a disi a la plebe se ju cognòs: la plebe e scol- 

te i Pink Floyd e chei grés di Vasco e Ligabue. A son 
bogns di scoltá ancjemò The dark side of the moon 
(grant biel disc, par caritát!) ma... oscuritát complete 
su lis gnovis realtáts rock, o miór, a scoltin dome la ro- 
be di MTV e ché che a passin dutis lis radios comer- 
ciàls. SIC EST VULGUS. 

Une di o jeri lat sul Nadison, intun lúc che une vol- 
te a jerin grandis pieris e cumo no son plui. Tal mio cjaf 
la imagjine de morute e la musiche srelár dai POR- 
CUPINE TREE; su la rive dal flum i pói che a move- 
vin lis fueis; un biel soreli che al scjaldave i miei vues 
la di di Pasche. O varès vit voie che jé e fos dongje di 
me. WISH YOU WERE HERE. Invezit o jeri dome 
jo e i miei ricuarts. Nie. Dome insumiasi e cumbiná nie 
inte vite. 

“Tu ás di vé il coragjo di cjalá une femine tai voi” 
mi dis simpri gno pari. Lui in zoventit al jere un grant 
playboy ma o pensi che al di di vué al varès des difi- 
coltáts cu lis feminis. No je plui la semplicitát di une 
volte. Ciertis voltis mi ven di pensá che il póc coragjo 
che o ai lu devi a lui. Des voltis o soi dominát dal gno 
lat materni: pore di ducj e platási in cjase, come mé ma- 
ri. Vergognasi di passa tal mieg de int e lá vie cul cjaf 
bas. Ma in DDR nol é cussi. Cuant che o voi a Leipzig 
mi sint a cjase mé. O continui ancjemò a clamále cus- 
si. DDR. O soi restát fer a prime de colade dal mûr. 
Mah! Se nol fos colát chel maledet miir jo no mi sarés 
mai insumiat di là a Leipzig. A son dome cinc dis ad 
an ma par me a restaran simpri 1 plui biei. 

A proposit: cemût vino di clamále la morute dal 
cine? Fin cuant che no cognossarai il so vér non (se mai 

lu savarai) o ai di metii un non di mé invenzion; jo o 
soi Paris, no? Va ben, no sarai biel come lui ma prime 
o al dit che a la frute i donarai il milug di aur e cussi 
jé par me e je ELINE e jo, par dute cheste conte, o 
sarai PARIS. JAG ALSKAR ELIN si dis par svedés, 
come che o vevi viodüt intun di chei films d'essai (un 
di chei che une volte tant si capive la trame). Jo o ami 
Eline. 

Jo o ami Eline ma no dome jé. O ami un principi fe- 
minin, une creature che e podarès jessi Eline ma ancje 
une altre. Cui? Ishtar? Hekate? Hel? Persephone o al- 
tris divinitáts dal Infier che forsi o cognossarai cuant 
che o rivarai tal scür pais di Niflheini? 

“Menaitlu tal manicomio!” (mi par di sinti la vós di 
chel gno colega di prime: se mai al ves di sinti ducj chei 
nons di mitologjie proferits de mé vòs al clamarès di 
sigür la Crós Verde). 

Leipzig intai dis di Pentecost si anime. Miárs di 
stranis personags duc) vistúts a neri a rivin di ogni 
bande des Gjermaniis ma ancje di altris lúcs euro- 
peans e extraeuropeans. Ancje jo, Paris, cuntun piçul 
ecuipag di amis o soi lat al WAVE-GOTIK TREFFEN, 
cussi si clame la cunvigne che si davuelg aromai di 
nif agns inte citàt de Sassonie. O jerin dome in cua- 
tri inte machine vuidade di Driver Danilo: une piqule 
schirie di zovins acomunáts dal amór pe musiche scu- 
re e ombrose. 

Une gote tal ocean neri di Leipzig. Si, parcé che la 


int di Leipzig chest an e jere une maree: LA MAREE 
NERE. 


BLACK WOODSTOCK 


Bruno Kramm nol é un om: al é plui un satir paian 
cuant che lu viodin sul palc cui siei DAS ICH, un dai 
grups gotics plui famòs di Gjermanie. Al e stat lui a di- 
si che 1l festival al é deventát famós cuasi come 
Woodstock. Ogni an si móf simpri plui int; simpri plui 
complès e etichetis discografichis a an Leipzig come 
pont di riferiment. 

O savevi di partecipa a alc di veramentri grant 
chest an. Prime de partence o jeri une vore nervós e o 
scoltavi a ripetizion un dai miei discs preferits, chel des 
CYBELE, cinc zovinis norvegjesis che a fasin une 
musiche crude che si pues defini post-punk. Cuant che 
lis scolti o pensi a un disc come The scream dai BAN- 
SHEES di SIOUXSIE (la regjine dal punk) o al máür di 
ghitaris dai prins CHRISTIAN DEATH di Rozz 
Williams (R.LP.). Ce malinconie la cjase vueide e la 
musiche des CYBELE che e invadeve il coredór cun 
chei suns datáts, suns che a ricuardavin ancje i 
BAUHAUS di Passion of lovers (e o sin tai prins agns 
'80). Maa mi mi plaseve dut parcé che musicalmen- 
tri o soi nassût propit ta chel periodo: i prins agns '80. 
O continuavi a cjala il libret dal cd cu lis fotos des zo- 
vinis par podé memoriza lis lór musis... par podélis in- 
contrá al festival. E jere une promesse che o vevi fat cun 
me stes. O cjalavi specialmentri Rachel, la plui biele. 
O vevi di visami ben de só fisonomie. 

CYBELE. Un non une vore intrigant: bielzà tal '98 
a vevin sunát al Gotik Treffen ma lis vevi pierdudis. La 
lór musiche e jere ancje stade definide come 4AD me- 

tal, come a disi che a àn la durece di un complés di 
heavy-metal e la dolcece tipiche di ciertis formazions 
de etichete britaniche 4AD, come i COCTEAU 
TWINS, par intindisi. 

CYBELE. Un non che mi fevelave di deis antighis, 
di Asie Minór e tieris di pastórs, di misteris. O scugnivi 
vé une mete par chest an a Leipzig: fevelá cun lôr. O 
vevi di brincális! 

E alore vie cu la machine di Driver Danilo! Jo o soi 
il navigator. Daúr... altris doi argonautis: Ursus, il 
gno Super Ego e Civitatum, un gno fradi mancját. 
Problemis di lenghe? Cun me o ai il fidél librut // te- 
desco pratico e a fuarce di sinti cjançons inglesis mi 
soi formát un biel vocabolari mental di ché lenghe di 
piratis, cjochelis, violents e colonizadórs. Il proble- 
me al pues jessi chel di meti adun ciertis frasis ma in- 
te tiere dai crucs ancje il gno inglés macheronic al va 
ben par fevelá cun lor. E no je finide: o ai studiát 
francés e o mastii ancje il latin. Ce voléso di plui? 

O sin in cuatri mats. No vin ancjemò metát il cjáf 
a puest. Ce vuelial di? No mi va di là a lis Canariis o 
a Ibiza, a brusami tal savalon. O ai dome voie di pas- 
sa cualchi di a scolta i miei grups preferits. 

La machine di Driver Danilo e masane kilometris 
e kilometris. La Austrie cu lis sós monts e i siei cjascjei 
ilumináts e pár un insium cuant che o svolin inte gnot. 
O sperin dome che nol tachi a plovi come l'an passát, 
cuant che nus pareve di jessi come Lauda inte piste de 
Mont Fuji tal “76, cuant che al veve pierdüt il duel 
cun Hunt. No. Nie ploie, par furtune. 

Mi vegnin iniment ciertis fermadis tai autogrills in 

Gjermanie. Maledizion! I altris tré amis a rivin simpri 
a polsá o a durmi; jo mai. Par me al é impussibil riva 
a cjapa sium sentát. Lór invezit a duarmin come dai 
passià. Ce invidie! Ad un dòt moment o tachi a ridi di 
bessól: o cjali un cartel cu la imagjine di un dolg tipic 
todesc, a forme di stronzul. Al somee propit une mier- 
de! Ancje Ursus, che tal fratimp si é sveát, al rit cun me. 
Ce porcarie che a mangjin i barbars Gjermans! O sin 
tant in sintonie nó cuatri. A fuarce di zirá insieme cier- 
tis voltis al somee cuasi di leisi tal pinsir. 

In ce puest nus menarástu, Ursus? Mi riferis a la 
pension. Il nestri bon organizadór al à fat un sglavin di 
telefonadis par cjatà l'alberc just. Cui sa cemùt che al 
sarà. In ocasion di Pentecost al e dificil cjata une si- 
stemazion a Leipzig. Oh, se o vés voie di cjatá puest 
tai albercs di lusso... nissun probleme! AI é il 
Kozminsky (o altri non simil, no mi visi di precís), cu 
lis sós bielis toretis gotichis tipo cjascjel di Biancaneve: 
cinccent marcs a gnot! Zu teuer!!! 

Ursus al à veramentri induvinát il puest. Cuant che 
la matine o rivin tal borc di Bóhlitz-Ehrenberg, la pen- 
sion ALTE VILLA nus somee il lúc ideal za cuant che 
o viodin i leons di piere parsore dal porton. La siore che 
nus ven incuintri, une todescje bocone, di mieze etát, 
si maravee parce che i talians a rivin puntuái. Nô? No 
varès di jessi une novitat. O vin za viodút cemit che 
il nestri grant DER TRAPATONI al à metùt sot scua- 
re i todescs ta ché mitiche conference stampe dal 
Bayern. Se o vin voie nó o podin jessi come un orloi 
à cucü svizar. 

Il nestri ami DJ Caralitanus nus ven incuintri: alè 

bielzà di une di logát te pension. Nol sa une peraule di 
todesc e al à vút cualchi dificoltòt par fevelá cu la sio- 
re che, come tancj todescs ex-DDR, e cognós dome 
cuatri peraulis di inglés, ma cuatri. 

DJ Caralitanus al à un tipic aspiet mediterani, mi vi- 
gnarés di disi cuasi cartagjinés: lu viodarés ben tes 
viestis di un Hanno o di un Hannibal tal assedi di 
Saguntum. Ala viazát cul aparechio; jo lu clami cus- 
si l'avion (aeroplano par talian) parce che il furlan 
mal à insegnát mé none che di zovine e scoltave pa la 
radio i notiziaris ELAR che, feveláts cul tipic tono lit- 
torio, a fasevin un pressapòc cussi: 

“I nostri apparecchi stanno bombardando il fronte... 
le nostre truppe si fortificano sul fiume cosacco...” 

Une altre peraule jentrade tal gno vocabolari a bui- 
nore e je stade Okay, parcè che i yankees, si lu sa, cul- 
turalmentri a condizionin une vore di zovins. Il gno 
autor preferit al è un merecan, Lovecraft, e la mé mu- 
siche e je il rock'n'roll! 

Ma tornin a DJ Caralitanus. O sin dacuardi cun lui. 
Il puest al è fantastic! Un lúc veramentri gotic, no ché 
robe kitsch dai gotici impagliati, come che ju clamin 
nó: nie gnotui artificiái, telis di ragn fentis, ceron e 
baris di Dracula. ALTE VILLA e je une siore cjase di 
altris timps. L'aredament al é in stíl di une volte, cun 
mobii di vér len, consolles stil Fridri II, vieris cuadris 
di vons, scjalis che a ciulin, pipinis di ceramiche che 
ti cjalin cui voi sbaráts, velirs e ancje poltronis in ve- 
re piel, radios cui valvolons... cui isal chel parucon ta 
chel cuadri a vueli? Che al sedi un von de parone? Mi 
é cussi familiar... ah Diu! Ma al é J.S. Bach!!! 

E ché biele stampe cuntune place di citát, ce ra- 
presentie, siore parone? 

“Dresden.” 

Jo o vevi capit Triest. No ai une orele fine. Dresden. 
Ce tant timp che al é passat de distruzion di ché biele 
citát. Il Feuersturm... come Sodoma e Gomorra... ce 
brute fin! 

I Inglés a vevin di da une lezion ai Rus che a stavin 
rivant simpri plui dongje. Nie di miór di bombarda 
une citát inerme. Une citát plene di biei monuments e 
cence impuartance strategjiche. 

Mi par impussibil di jessi inte ex DDR. Cui va- 
ressial mai pensát tai agns '80 di lá ad une grande fie- 
ste par zovins a Leipzig? KLAUS SCHULZE, grant 
sunadór cosmic todesc, al veve vit i siei problemis 
par realizà THE DRESDEN PERFORMANCES tai 
agns '80. E prime de colade dal miir un cinccent zo- 
vins che si jerin cjatáts dongje des ruvinis di un 
vecjo cjascjel par celebra une fieste gotiche a jerin 
státs fermáts de pulizie e consideráts nemis dal stát. 
Altris timps. 

Cumo o sin ben logáts. ALTE VILLA e je une bui- 
ne base par lá a torzeon tai puescj di Leipzig dula che 
a sunaran i nestris artiscj preferits. La BLACK WOOD- 
STOCK e sta par scomenga! 

Ma cemát? O cjalin tal libri des personis ospitadis 
te pension ultimamentri. Nol é pussibil che l'ultin vi- 
gnüt a stà al sedi un siór di Palermo tal més di zenár!!! 

Robis di no crodi. O sin dome nó cinc amis plui la 
parone, il so om e i doi cjans... lófs naturalmentri. 


FREITAG 


Il soreli al spache i claps. Al é un biel clime ca sü. 
Mi son parfin láts vie i dolórs reumatics, o miór... ju 
varai ancjemò, ma no ju sint. O soi une vore emo- 
zionát. Al é biel fa l'inviát par Radio Activity ma par 
jentrá dulà che a sunin al val il pass e bisugne lá a 
cjolilu tal Hotel Renaissance. Al é un puest di cagons. 
No je robe par nó ma o scugnin jentrá a ciri la sale de 
conference stampe. Vuë Tylo Wolf, popolár leader dai 
LACRIMOSA, svizar, al tignarà une interviste. A nó 
no nus interesse di chel paiasso, o vin dome voie di vé 
chei maledets biliets. Ursus, cul so inglés curint, si 
fás strade cence problemis e al é in avanscuvierte. Jo, 
che o vuidi la Armade Brancaleon, o ven fermát dai 
cogons dal servizi di ordin. 

O soi tálmentri imbranát a fevelá par inglés cun 
chei crucons che mi somee di jessi un orgnan ma, 
cuant che tu scugnis tu scugnis, e lis peraulis forestis 
mi vegnin für de bocje planc planc, come se o fos un 
ròbot. A la fin i cogons, convints ancje di Ursus, che 
di ché altre stanzie nus fás segno di vigni, a lassin pas- 
sà dute la Armade Brancaleon. 

Dopo un pócs di ecuivocs e cualchi gaffe o vin 1 be- 
nedets pass. O podin cussi riva tal grant complès che 
si clame AGRA e che al conten diviers capanons. Chest 
an la organizazion e à fat lis robis in grant. DOs alis dal 
capanon plui grant a son adibidis a fa suná 1 complès 
contemporaneamentri. 

Ce tante int che e je tai capanons dal Agra. Al pár 
impussibil che in Gjermanie e sedi cussi tante zoventüt 

che e va daür dal moviment gotic cun dutis lis sós de- 
rivazions. 

A son chei che a scoltin il gothic-rock che al fon- 
de lis sós lidriis tal post-punk di complés come i Cure, 
i Bauhaus, i Joy Division, i Sisters of Mercy, ducj in- 
glés. Di chescj pionirs, che a vevin scomençât a suná 
a la fin dai agns '70, a son vignudis für sglavinadis di 
epigons, specialmentri in tiere di Gjermanie. 

A son tancj todescs che a cjantin par inglés e che 
a an il stes mût di vistisi, di trucasi, di movisi dai 
grups inglés di post-punk che o ai citát prime. Ancje 
la vós e je spes compagne! Ma nol é dut achi. Chei 
professorons che a disin che il rock in discoteche al fás 
mál, a confondin il rock cu la musiche techno. Ché, ol- 
tri a jessi orende, e je ancje cence tescj, opür dome cun 
cualchi frase regjistrade une volte cuntun argagn ele- 
tronic che si clame campionatór e ripetude di conti- 
nuo. 

Il gothic-rock al è di sigùr di un nivel superior rispiet 
a la techno ma ancje i neris a àn la lór musiche ritma- 
de. E je la Electronic Body Music o EBM, cuntun fuart 
ritmo sincopát, vós gresis, gratadis, e tescj che a fevelin 
tantis voltis di vueris atomichis, cyberpunk, fin dal 
mont: insumis, robis une vore negativis. 

Dopo o vin il gotic incrosát cul heavy-metal; a me 
l'heavy-metal mi à simpri fat schifo ma cuant che si é 
unit al gotic alore al à tacát a plasémi. Nol é nissun 
goth-metaller (si clamin cussì i fans) che si vistis di un 
colór diferent dal neri ma tu ju ricognossis dai gotics 
punk. A an i cjavei luncs come i hippies e a an maiu- 
tis plenis di crepis di muarts e logos incomprensibii. 

Robis di fa pòre par un parochian dal nestri Friül: jo 
aromai no mi maravei plui di nuie! 

Jo e i miei amis o sin come pierdîts intes alis dal 
Agra. 

Nó o sin i plui normái rispiet a cierte int. O sin vi- 
stüts cu lis maiutis dai grups, o cun disens di Giger, 
grant pitór elvetic di mostris e creaturis dal Infier; 
Ursus al tire suntun spartan neri e grís; Driver Danilo 
invezit al ame lis t-shirts dai complès EBM plui di 
mode. Jo o ai simpri i stes bregons mimetics che a in- 
grumin cragne su cragne. E pensá che a cjase mi lavi 
lis mans diviersis voltis intune di, cuasi che o ves pó- 
re di contaminàmi. Achi a Leipzig al baste che mi gra- 
tedi cu lis ongulis la piel sudade e daurman mi de- 
ventin neris! 

Ce tante biele faune ca ator! Ce bielis zovinis che 
si viodin pardut. A'nd é tantis come Morticia Addams, 
cul gabanot neri e i cjavei luncs. Tantis di lór a àn mi- 
lante e milante anei, rincjins cu lis crepis di muart, 
cjamesis a rét, véi, scarpis a ponte e stivalons alts; 
truc une vore fuart. Mi plas sta cun cheste int. Cuant 
che o soi a Udin mi da fastidi zira tal mieg dai cagons 
che a van ator cul telefonin (ce varano mai di disi?); 
no sopuarti chei zovins a la mode che a crodin di jes- 
si cui sa cui. Achi tal Agra mi somee di jessi cjase 
mé. E je une robe di no crodi. No capis nancje la lór 
lenghe e se o ai dibisugne di comunicá o scugni doprá 
l'inglés. Il gno pidgin-english cun milante peraulis 
latinis. 

Il cjalt mi fás vigni sét. La bire todescje e je vera- 
mentri buine ma no achi, tai chioscos dal Agra. O varin 

mát di cerçà ché miòr intal Moritzbastei, cuant che al 
vierzarà. 

Intant si gjoldin la pompose inaugurazion cul 
OSNABRÜCKER CHOIR che al compagne il cjantant 
cuasi liric Oswald Henke cul so progjet VOX/ZEIT- 
GEIST. O ai dit cuasi liric parcé che chest Oswald nol 
e dotát come un vér cjantant. Al so mit di cjantá alè 
pitost recitár. Lui al fas ancje part di un progjet clamât 
GOETHES ERBEN. O miór, al é lui che si plate daür 
di chel non. Une vós un póc grese che naturalmentri e 
fasarès scandaliza i puriscj, ma o sin a Leipzig, dulà che 
al é dut un grant misclic di gotic come di sinfonic, di 
rafinát come di kitsch. E je une Babele! 

Cuant che a rivin i NIGHTWISH al somee di jes- 
si presints al Gorterdümmerung, il Crepuscolo degli Dei 
de liende gjermaniche. Un fumaton al vuluce dut il 
palc e la musiche sinfoniche e je une vore tragjiche. A 
son finlandés ma a cjantin ancje lór par inglés. La 
cjantante e je Tarja, bielonone e formose. La vós e je 
veramentri ché di une vere cjantante liriche ma la mu- 
siche che e rive dopo de introduzion e je siguramentri 
metal; no sai se definiju grancj o ridicui chescj 
Nightwish. Ma no si rive a seguí dut il conciert parcè 
che tal stes timp, ta che altre halle, al sune un altri 
grup dal non une vore stramp e complicát: a son i to- 
descs LOVE IS COLDER THAN DEATH (L'amór 
al e plui frèt de muart); la lor musiche e misture alc di 
etnic cun alc di ambient, di medioevál e di gotic. A son 
vistüts avonde normalmentri. Dai artiscj che, partits 
agns indaür imitant i DEAD CAN DANCE di Brendan 
Perry, cumò a an cjatát une strade origjinal. I cjan- 

tants a son discolgs e plui che artiscj rock mi ricuardin 
i eremits dal desert de antighe Sirie cul lór cjant tant 
che une litanie. 

Nol é facil segui i grups intal fumeron. Al é un 
grant rumór, un grant moviment di personis che a van 
su e ju. Nancje nò no rivin a sta fers. O brinchi dòs to- 
descjis e i domandi par inglés se a san cuant che a su- 
nin lis Cybele. O vevi notát il librut neri che al conten 
i programs e nó no lu vin. Gjentilmentri mi fasin cjala 
il librut e cussi, dopo vé cirüt un póc (tantis a son lis 
manifestazions), o scuvierç che lis norvegjesis a sunin 
domenie te Halle 2 dal Agra. Graziis! 

La sere e sta passant e i svedés COVENANT no 
rivin a seguiju cun grant interés; a son in gjachete e go- 
larine, un look che al ricuarde i grups dai agns '80 co- 
me Heavan 17 e Propaganda. Musiche eletroniche rit- 
made di bala, ma cuntune vene di scúr e proiezions di 
videos sul palc: véso presint chés imagjinis di com- 
putergraphics che si capis póc e nie? Almancul jo... no 
mi intint tant di chés robis ali. 

Dongje di nó une francese e à pierdût il so pacut di 
sigarets. Jo o fás il bulo e i dis alc par francés, sie- 
rantmi ancje il nás par rindi lis peraulis plui dongje 
pussibil a un vér francés di marilenghe. Dopo cual- 
chi batude la francese e va vie. Nol é simpri facil tacá 
boton, specie se si à a ce fa cun int plene di caghe. 

Po bon. E rive la ore di là a durmi e di colaudá i biei 
jets plens di piatulis di Alte Villa. Jo o soi a durmi tal 

stes jet cun Civitatum e mi somee di torná a cuant che 
ojeri frut e o durmivi cui miei barbis te cjase coloni- 
che di Selvucis. Civitatum al dis che o sgnofri e che i 


22 


par di jessi a durmi cun so nono. Lui nol é di mancul: 
al sgnofre come un liron! Al à ancje la brute abitudi- 
ne di fási la doce a lis cuatri di matine e di ingopeda- 
si tal cabòt! Ce puedie vé pensát la siore parone? No 
vin di fa i talians! 


SONNABEND 


Civitatum si lamente simpri parce che a matine il so- 
reli al jentre cui siei rais pal barcon. Inte pension no àn 
i scûrs come ca di nó e cussì i tocje meti malls e peçots 
par fà di schermo. Il cabót al à une biele doce e il WC 
une biele aghe colór celest. Biei ancje i armárs a mur; 
il nestri pigul ream al é insumis unevore unevore une- 
vore confuartevul. La golezion nus da fuarcis: si in- 
golfin di spongje, marmalade, café, pan neri, crackers 
integrái Wasa, struc di narang. Ursus e Civitatum a 
son 1 doi vegjetarians de compagnie. Civitatum al é 
come une brave furmie: al met in bande fetis di pan par 
mangjális vie pal di. DJ Caralitanus al é un tipo par- 
ticolár: des voltis al salte la golezion par durmi. 
Hannibal al e propit un forest cartagjinés: cuant che al 
mangje cun nó al à il vizi di meti la marmalade tal tè! 

"Civitatum! No stá meti lis mudantis für dal barcon! 
No vin di someá talians!" i dis simpri jo. Lis nestris t- 
shirts a an puce di fum e o scugnin lassális a cjapa 
aiar ma nol é fin picjá la robe bande de strade. 

Lór a àn i anfibios o lis scarpis di gjinastiche. Jo o 
ai pensát ben di meti i sandui a tipo frari, pit discolc. 
Mi sbat lis balotis de mode. No soi come tante di che- 

ste int che e sta un secul par trucási e vistisi. Jo o ai i 
bregons mimetics, sandui, zainut, barbe lungje, un 
cuasi hippy. Mi mancjin i cjavelons. Ju vevi di zovin. 
Cumo mi plas il tai di cjavei agns '30, une vore di 
mode a Leipzig jenfri i cultórs dal folk apocalitic. O fe- 
velarin ancje di chel. Ma cumò anin tal centro de citát: 
al sta par vierzi il MORITZBASTEI! 


INCIPIT LIBER SECUNDUS 


Pensait in ce condizions che a son i bastions di 
Palme: a colin a tocs. Si pense di spindi miliarts par ri- 
gnuvi la place a is e consum dai turiscj e intant la bie- 
le curtine de citát e va a patràs! Vignit a viodi il 
Moritzbastei di Leipzig: fat sù dal ‘500, al è stat metút 
in sest di int inteligjente. Cui à dit che a son barbars i 
Teutonics? Lu vevi dit jo ma... o mateavi; par cierts 
aspiets i crucs a àn un sintiment miór di nó latins cuant 
che si fevele di conserva lis antichitats. 

Tal bastion di Leipzig e je grande maravee intes 
zornadis di Pentecost: la manifestazion clamade WON- 
NEMOND e anime i soteranis di chel labirint! E jù 
alore cun mangjadórs di füc, zuculirs, musiciscj me- 
dievai e bancarelis che a vendin di dut, dai filtris di 
amór ai cuars di vacje par suná come Rolant a 
Roncisvalle, vistits, crepis di lófs, runis, pieris magji- 
chis e tarocs, armis antighis... di dut! 

Ce biel l'aiar de Sabide. Si sint che si sta jentrant tal 
vif dal Gotik Treffen. O soi une vore content parcé 
che o pensi a trop brutis e vuedis che a son lis sabidis 

inte mé regjon. O sint di jessi intune situazion une vo- 
re impuartante. 

In Fridl o vin dai bogns grups di musiche medieval 
ma lis nestris fiestis no àn nie a ce viodi cun ce che al 
sucét tal Moritzbastei. Achi a son grups di matarans! 
In Gjermanie a sunin grups medievai che a somein i 
landsknechten dal Simplicissimus! Pensait ai COR- 
VUS CORAX, cu lis lôr cuarnamusis cul cjáf di diaul: 
a somein di vigni für di un cuadri dal Bosch o... di- 
retamentri dal Infier! Pensait ai IN EXTREMO: a pa- 
rin un incrós jenfri i barbars di Atile e i personacs dal 
film MADMAX. A fasin un misturon jenfri metal e ba- 
ladis medieváls. Cui si insumiaressial in Friül di me- 
ti la ghitare eletriche in Palästinalied di Walter von 
der Vogelweide, il famós minnesánger todesc? Ca di nó 
a son dome predis, sants e muinis. In Gjermanie i de- 
monis a vegnin für di sot tiere! 

I DONNER TRUMMEL a son grancj animadórs 
ta chest festival; vistüts come la int di une volte, a su- 
nin lis bielis cuarnamusis, lis tablas e 1 tambúrs, fasint 
scjadená dut il public. Memorabii i lôr motifs; a fasin 
ancje une version di Scjarazule marazule di Mainerio. 
La biele balerine Santa Damiana e cjamine sui veris e 
e dance cul füc. Doktor Balthasar von Rinnenstein, il 
capo dal grup, al ten in cjancis la int jenfri un toc e chel 
altri e intant un cjan al tache a baiá, come se al in- 
tindès rispuindij. 

Tal Schillerpark, al viert, i LUMPAZIVAGABUN- 
DUS, cul lór sunadór di cuarnamuse nano, a fasin une 
biele version dal casagò! La int e je sentade te jerbe ver- 
de, dongje des tendis dai faris, des chiromantis, dai 

cogos che a preparin mangjativis buinis... ce mont! O 
sin sot dal grant palag de Universitát che cumò a stan 
comedant. O mangjin l'/ndischer teller, cun verduris 
fritis cuingadis cun pevar e canele! “Yum, yum" al fòs 
Ursus. 

O lin für e dentri dal bastion. No podin fa di man- 
cul di cjoli la nestre droghe. Provait la bontát de bui- 
ne bire scure todescje che rint ducj legris! La keller e 
je il nestri ream! O vin di là di un puest a chel altri. Jo 
e Ursus o decidin di passa il dopomisdi tal Parkbiihne, 
a viodi suná altris comples. 

Al è un grant cjaminá in chescj dis. Ce biele archi- 
teture che e à la citát. Ogni tant mi capite di viodi il tor 
de mé glesie preferide di Leipzig: la catedrál gotiche 
di Sant Pieri. Véso presint la glesie dal film THE RA- 
VEN? E je ancje une conte di Lovecraft che e fevele 
di une glesie striade. Jo o pensi che ché di Sant Pieri 
e sedi propit adate par une storie di spirts e di stria- 
ments. Baste cjala 1 diaui aláts che a vegnin für pardut: 
a son chimeris, come chés di Nótre-Dame a Paris. 
A'nd è ancje dent, un di chescj drács; ca di nó nol è 
nie dal gjenar, a part te glesie luterane di Triest. 

La nere catedrál di Sant Pieri. O ai fat diviersis fo- 
tografiis di cheste glesie. Jentrant mi soi maraveát che 
a sedin ancjemò des imagjinis sacris. No vevino dade 
une man di blanc a dut cu la riforme luterane? Lu 
vevi let intun libri di Henrik Stangerup, scritór danés. 

Jo o ai simpri amát i lücs mistereós, fin di cuant 
che o jeri frut: a Selvucis o esploravi il palag dal pa- 

ron cui miei amis. La glesie, il cjiscjel, il palag e il la- 
birint soterani... lis grandis ruvinis, il stíl gotic, dut ce 

che al profume di antic. Chest o soi jo. Al é ancje par 
chest motif che o soi achi a Leipzig. In veretát no sai 
trope de int che si vistis a neri e prove ce che o provi 
jo cuant che o scolti un determinát toc di musiche o 
cuant che o lei une conte di fantasie, opúr o visiti une 
catedrál cussi ombrose. 

"[mus, Ursus." 

Anin tal Parkbiihne. Il sugjestif teatri tal mieg dal 
vert al é plen di gotics ma specialmentri di fans dal apo- 
calitic folk che o vevi fevelát prime. I DEATH IN JU- 
NE a varessin di suná ca di une di: a son lôr che a an 
inventat chest moviment. Al sucét che, come pal post- 
punk, ancje ta chest gnüf folk e je nassude une schirie 
di imitadórs. Vos disperade, scure e cuasi simpri sto- 
nade, tambùrs militárs, alc di sinfonic, une ghitare su- 
nade in mût aprossimatif e tescj che a fevelin de ulti- 
me vuere, di muart, di precarietat, di pessimisim: ve- 
lu ca l'apocalitic folk. E je int che e à cence dubi un flirt 
cun ideis di gjestre estreme: no par nie il grup dai 
VON THRONSTHAL no lu fasin suná par no vé ro- 
gnis no dome cu la pulizie ma ancje cui autonims e cui 
comuniscj. Però a van di stes sul palc dai cogons cu la 
pale in man, in pose marziál. Un zovin vistát di neri al 
ten in man une bandiere rosse cun tal mieg une spirál 
nere che e somee tant une bandiere naziste. E baste vio- 
di ancje come che e je vistude la int dal public: cual- 
chidun al à i bregons curts in piel, il tai di cjavei in stil 
barbe Dolfo, cinturons cun runis. Ve li dós bielissimis 
todescjis che a somein des infermieris de Wehrmacht! 
Ve là un fantagon cu la fibie de cinturie che e rapresente 
une imagjine di Wotan, il grant diu gjermanic! 


Zy 


I mastins dal servizi di ordin no àn voie che la int 
e fasi fotos ai cogons di Von Thronsthal che a son fers 
sul palc intant che si sint un comunicát cul altparlant 
(une acuse par no véju fats suná). Un energumen al va 
li di une zovine che e stave fotografant e, cun tristerie, 
i recuisis la pelicule! 

OSTARA al é il progjet di un tal Richard Leviathan, 
un australian ami di Douglas Pierce (il leader dai Death 
in June). Ostara nol é dome il non di une antighe di- 
vinitat gjermaniche de primevere ma ancje chel di un 
gjornal stampát di un ciert Lanz von Liebenfels, un 
frari che al veve molade la vieste. Esoterisim e pseu- 
do-sience, filosofie di cuatri carantans e altris ideis 
discutibilis: eco Ostara, il gjornál. Savéso che lu leie- 
ve ancje barbe Dolfo? 

A Ursus i plasin lis cjangons. A mi no. Mi fasin vi- 
gni la aghe tai zenoi. Ah ce biel che al é il folk sunát 
ben: i Gryphon, i Malicorne e J. Renbourn! 

Civitatum nol à voie di segui i grups. I plas di stà tal 
vert dal parc a durmi o a ciri lis sghiratis. 

Chei altris amis a son a la Messenhalle, un grant 
complès in stil DDR dulà che a sunin i grups EBM, in- 
dustriái, eletronics e rumoriscj. La sere si cjatin sim- 
pri tal Moritzbastei. Ce biel distirási su la jerbe dal 
Schillerpark. Si torne a durmi simpri tart ma nol im- 
puarte: o sin vignüts achi no par durmi ma par viodi 
plui robis pussibilis. O podin ancje durmi cuatri oris; 

o ai une grande energjie. Altri che cuant che o soi che 
o lavori, simpri smonát. 


La sabide e je aromai finide. La glorie de sabide di 
cuant che o jeri frut... 

O jeri pigul cuant che sul marcjepit für de ostarie di 
gno pari o viodevi passá lis machinis cui zovins che a 
levin a Udin a gjoldi la vite. Jo o pensavi: cuant che o 
sarai grant o larai ancje jo in machine a gjoldi la vite 
a Udin... 

Udin? Biele robe! Cumò mi ven di ridi a pensá che 
di frut o viodevi Udin come se e fos une metropoli; ché 
pigule citát plene di parvenus borghés... bleah! E o ve- 
vi ancje póre de int, cuant che o levi a scuele in co- 
riere... int cagone! E il liceo che o ai frecuentát par un 
an? Scuele di mierde plene di mumiis! 

Ce biel a Leipzig... distiráts su la jerbe a pensa al 
doman. Ce fasarino la domenie? 


SONNTAG 


I murales a son plens di biei disens di ucei une vo- 
re ridicui: a somein dai fumuts. Nô o fasin fotografiis 
dongje di chés oparis ma ancje dongje di cualchi robe 
particolar... ad esempli une biele Citroen 2CV di epo- 
che, dute nere, une vore spartane: e somee propit une 
des primis vignudis für. E lis Trabant? A son simpri di 
mancul. Cumo il sasson al à miór la gnove Volkswagen 
a la Trabant. Ator par Leipzig a'ndèancjemò cual- 
chidune che e zire: cualchi zovin gotic le à piturade in 
mát origjinál e al à tacát cualchi biel adesif dal so grup 
preferit. In ogni cás la Trabant e je la machine dal puar 
operari o dal zovin bohemien, no di ciert dal rampant 
manager che al vil fà i begs par vé un standard di vi- 
te come te West Germany. 

Vué tal dopomisdi o voi ator di bessòl. I miei amis 
no an voie di lá tal Agra. Jo o scugni: o ai di cognos- 
si lis Cybele! O fali a cjapá il bus e mi cjati te zone dal 
Markkleeberg West invezit che tal Ost. O fòs un lunc 
toc a pit par torná su la strade juste. Il cil al è simpri 
plui scúr: nol vara migo di plovi? 

O cjamini dut spedit. “Nissune pòre, Paris. Tu as 
ancjemò timp” mi dis il gno elaboratòr bionic. 

Finalmentri o rivi tal Agra... ma ce succedial? Al é 
dut un casin! Dut il program dal festival al é stát gam- 
biát e no si sa cui che al sune... o miór... tal daür dai 
manifescj a son scrits a penarel i nons dai complès 
che a sunaran gratis dome intune des dós alis, parcé che 
ché altre le an sierade. Al è alc di graf. 

Ce fà? O ai di cjatà lis zovinis norvegjesis. Cemát 
aio di fa? Eco il bancut dulà che a vendin i lór cd! O 
domandi par inglés a une zovine dulà che a son lis 
més fantatis preferidis. J& mi dis che forsi no suna- 
ran. 

Un dai managers dal festival al è scjampát cul incàs 
(tré miliarts di marks!) e cussì si à cirüt di fà suná che 
grups che a volevin intune des dós alis dal capanon 
opúr ancje tai doi tendons in stil sagre di país. A un dat 
moment la zovine mi domande se o feveli par talian: 
jo i dis di si: e à viodút il gno cognon talian sul pass 

peát ator dal cuel. E sarà une zovine romane che e vif 
in Gjermanie, cui sa... 

Grazie a jé o rivi a lis Cybele. La manager dal grup 


mi scorte a cognossilis tal back-stage: finalmentri! O 
sol une vore emozionát! 


30 


JAG ALSKAR INGVILD 


Ve li une bionde: e à di jessi di sigür ELISABETH! 
A son in cinc, sis sentadis ator di une taule. Ah, ma al 
é ancje un zovin cun lór. 

I dis che o soi di une radio taliane e che mi plas 
une vore la lór musiche e cussi o tachin a tabaia. Si 
capis che la bionde e je la cape dal complés: e tabaie 
cuasi dome jé. Mi dis che no à tante voie di fevelá dal 
festival che al e lat a ramengo e al sarés miór di disi alc 
sul grup. Jo i domandi de origjine dal non ancje se le 
cognòs za. 1 ponti dongje de muse il gno regjistratòr cul 
microfon incorporát... 

Jé mi presente chés altris. Ise RACHEL ché biele 
more ricote cuntun pár di voi di fà resuri i muarts? 
"Ah no no no no. Rachel is quit because..." mi ri- 
spuint daurman la bionde Elisabeth. E je propit il pa- 
stòr dal grup. la comandante, il frutagat. E varà sui 
trente agns. Su la cuviertine dal album e jere tant plui 
biele ma, lu savin, i fotografs professioniscj a rivin a 
rindi dut miór cu lis lôr tecnichis e i zücs di lûs. Poben, 
no je malon cheste frute. E je ancje simpatiche. 

La rigote invezit si clame INGVILD e e sostituis 
Rachel che cumò e lavore pal guvier norvegjés. La 
biele Ingvild e sune la ghitare di compagnament . 
parcé che la vere stele de ghitare tes Cybele e je na- 
turalmentri la biondate! RAGNHILD e je une secje 
more cui luncs cjavei: e sune lis tastieris. Dopo o 
vin la junoniche cjantante HILDE e la bateriste MO- 
NIKA, rosse di pèl. O sin al complet. O no? No 
mancjal il bas? Velu li, te persone dal unic mascjo, 

il zovin RONNY, un tipo cul golár di mastin! 

Mi fevelin un póc dal grup, dai guscj musicái che 
aan. Elisabeth e tire für il solit paradigme italiano-ma- 
caroni ma jo le met subit in vuardie disint che o soi un 
talian particolár, furlanofon soredut. O noti la maravee 
di Ragnhild cuant che o spari cualchi non di scuadre 
di balon de Norvegje: i dis che jo e i miei amís o fasin 
un campionát di fanta-balon propit cun Rosenborg, 
Strømsgodset, Start e v.i. 

“Wow!” 

La vòs di Elisabeth e risune tal gno microfon cun- 
tun biel salút inte só marilenghe. 

La mé mission e je compiude! Cumò o pues là vie 
a viodi chei altris grups che a sunin. Il capanon dal 
Agra al è plenon ancje parcè che il rogant al è vignút 
Ju, inlagant il tendon dulà che a sunin i metalárs e la 
int dal cjamp dai Uns, la imense tendopoli, e cir di 
jentrá te Halle Zwei. 

I TANZWUT, ven a stái il progjet eletronic dai cle- 
rici vagantes de Ete di Miec, Corvus Corax, a impiin 
dute la intone dal Agra. In tancj des primis filis a ba- 
lin cheste musiche par argagns eletronics e veris cuar- 
namusis. E ce custums! Pensait a Odoacre, re dai 
Heruli, che al sune la ghitare eletriche cui bregons di 
arint dai Rockets! E dongje di lui a son i cjavalirs di 
Tamerlan! Cui sa ce che a pensaressin chei dal gno 
pais a viodi cheste int! 

Ce biel sedi ca. Ce biele la mé evoluzion. Ce bru- 
te vite che e sarés se o scugnis ocupámi de pro loco o 
là tes ostariis a fevelâ di balon, la gjite in machine cu 
la famee a Madone di Mont... 

Jo, Paris, cumó mi rint cont che no soi uman. O 
soi une specie di manichin bionic cun dentri une son- 
de extraterestre. I oms dal spazi mi an mandat su la 
Tiere par cjapà sù informazions, par regjistrális tai 
miei neurons. Cui sa cuant che lór a rivaran... a cjapá- 
mi su, a ibernámi. E mi partaran vie su Achernar o su 
Tau Ceti, o Fomalhaut o dutis chés altris stelis che a àn 
colonizát. Paris nol é uman. Parcé varessial di jessilu? 

Parcé varessial di jessilu se ducj lu cjolin vie tal 
puest di vore? A disin che o soi un tipo stramp. Ancje 
gno barbe ornitolic lu jere! Lui al veve i ucei che a 
cjantavin tes scjaipulis e jo, tai agns '60, o vivevi te só 
cjase plene di carabatui e la matine mi sveavi sintint i 
canarins. E o leievi duc; i siei fumuts di fantassien- 
ce... e cumó Paris al é achi in Leipzig. 

Paris che al à une grande racuelte di discs e cd. A 
cjantin ancje chei ma no tu as di daur di mangjá... e no 
ti sbitiin! Ai cd i baste dome pocje energjie eletriche. 

Paris bionic al € acht, incjantát de musute ninine de 
biele Ingvild, la formose Ingvild. O darai a jé il milug 
di aur! 

O pensi ancje al Minotaur... e je une conte dal 
grant Borges...o frontarès Asterione il Minotaur tal 
so labirint par cuista l'amòr di Ingvild-Arianna. No'nd 
ai mai viodude une compagne! 

Cuant che o levi a dutrine une muinie-pedagoghe 
nus veve dit che su la Tiere nol jere nuie che al pode- 
ve sodisfanus definitivamentri: dome tal Ream dai Cii 
si podeve sodisfa ogni desideri. 


No veve reson la muinie. A mi mi bastarés dome une 

gnot stelade, scoltant il svolá dai gnotui e nasant il 
profum de jerbe secje apene taiade... e Ingvild dongje 
di me. E jo che le ten pe manute e i insegni i nons des 
stelis, de mé vere patrie celeste. Gnot di stelis, di lüs 
vive, cuant che si viót ben la Galassie e Vega e Deneb 
a somein cussi dongje... a lampin. 

Ché e sarès la vite par me. La vite? La anticjama- 
re dal Paradis! 

O Ingvild cul aspiet di une madone che e vai, o 
speri almancul di insumiáti di gnot. Biele Ingvild cu la 
bire in man pontade viers l'obietif de mé machine fo- 
tografiche, ti ai imortalade par simpri! Io ti ami. Jag al- 
skar Ingvild. 

Ce isal l'amór? Une cjoche che e dure un lamp. 
Un incjant che in póc timp si sfante ma baste cjaláti tes 
fotos par ricuarda. Baste meti in moto i pinsirs par 
colà di gnáf te nostalgjie! 


YGGDRASILL 


Al e miór lassá il fumeron dal Agra... ciri di lá in- 
tune altre bande. Tal vilag patan al somee che a vedin 
di sunà i DEATH IN JUNE. Mentri che i miei amis a 
son a la Messenhalle jo o continui a pelegriná. 
L'esploradór Paris al jentre cussi tal Heidnisches Dorf. 
La ploie e je finide: l'aiar al é umit e fresc. Un zovin sas- 
son o alaman o di cualchi altre tribü (Tacito, vegnimi 
incuintri, ti prei!) mi implore di fà une foto a lui e a la 
sò morose. Paris al eseguis. Chel gjentil zovin mi man- 
de tal làc dulà che al varès di suná il grup di Douglas. 

Nol é pussibil: sot di un gazebo? E je une robe di no 
crodi! 

Tal mieg des flaculis, dongje dai arbui a sunin i 
ongjarés SCIVIAS. Musiche di vuere. Tambirs e arcs 
di altris timps par une session acustiche. Il leader alè 
un siór jeratic vistòt di militár. Al à une lungje barbo- 
ne di strolic... o di frari capucin! 

Ratatatatatataplan... ratatatatatataplan... 

Dongje di me o sint une tabaiade familiar. 
Mangiaspaghetti ancje achi? O podarès tacá a tabaiá 
ma no varès voie che il gno intervent al sedi inoportun. 
Miòr se o resti in incognito. 

YGGDRASILL e je la scrite che o ai viodüt su la 
Torhaus Dólitz, cussi si clame la puarte di ingrés al 
vilag paian. Mi fòs un par di incuietants autoritrats e, 
sot dal puartin, o noti une targhe comemorative. Visinsi 
che o sin a Leipzig, dulà che lis fuarcis de Coalizion 
a àn drazát l'esercit di Napoleon! I punks che a bevin 
la bire a son poiáts sul mûr e no i free nie a lôr de tar- 
ghe. Paris invezit al à di regjistrá dáts pai siei amis 
extraterestris: 

ZUR ERINNERUNG AN 
DIE RUHMVOLLE ERSTÜRMUNG UND 
VERTEIDIGUNG DIESES HERRENSITZES 
AM 16. OKTOBER 1813 
DURCH DAS OSTERR. 
INFANTERIEREGIMENT 
FREIHERR VON STRAUCH N? 24 UND 
ABTEILUNGEN DES 
INFANTERIEREGIMENTS 
GRAF KAUNITZ-RIETBERG N°20. 

OBERST SAMUEL. V. REISSENFELS, 
KOMMANDANT 
DES INF. REGTS. N? 24 FAND HIER DEN 
HELDENTOD 


Heldentod: la muart eroiche. Puar colonel Samuel! 
Puars regjiments di fanterie! Cemût si fasevial a lá 
ator cun chés sflandorosis divisis, ducj incuadráts, a fà- 
si copa come tancj dordeis? 

Tal Votcent al someave cuasi di jessi tornáts ai 
timps des legjons romanis. No jere la werra gjerma- 
niche dai timps de colade dal Imperi, ma propit il bel- 
lum. E Napoleon soldat al é stat un gnüf CESAR. Ma 
achi al à cjatát int plui fuarte di lui: i Austroprussians. 


ev... 


Ju sintiso i cjavai dai Usars de Muart? Mi par di vio- 
diju, i cavalirs prussians. Il lôr spirt al è ancjemo achi, 
ta chescj cjamps sanganâts. 

Ju sintîso? Il sgagnî des cavalcjaduris... il fum des 
sclopis... il rulâ dai tambûrs... eh, sì, e baste la mu- 
siche di Scivias par evocâ la bataie. 

Ratatatatataplan ratatatatataplan... 

Yggdrasill! 

Il grant arbul de mitologjie scandinave dulà che a 
stan lis animis che no son ancjemò vignudis tal mont. 
Lis divinitáts dal destin a son sentadis dongje di une des 
sòs lidriis. 

La mé anime e veve lassòt il grant arbul par vigni 
ta cheste Tiere! Ma jerial veramentri un arbul? O jerie 
invezit une struture extraterestre dulà che i miei amis 

aliens a vevin metüt ducj i organisims umans? Ma a je- 
rin dome materie cence forme parcé che 1 dius aliens 
a vevin ancjemo di sofla intor dai oms la vite. Une di 
i à tocját a Paris, che al à lassát la grande struture alie- 
ne par vigni su la Tiere! 

Cuant che o jeri frut o domandavi a mé mari dulà 
che o jeri prime di nassi. Jé mi diseve: “Tal mont de 


O ai di lassá chest biel puest che mi fás vigni ini- 
ment cussi tantis robis. O ai di torna al Moritzbastei, 
dulà che o ai l'apuntament cui miei amis. Lór a son tal 
grant casermon ex DDR. 

L'aiar al é fresc. La maree nere e va sü e jü cul 
tram pe Bornaischestrasse. 


VLAD TEPES E HANS RUDI 


O soi sentát sul muret für dal Moritz e i miei amis 
ancjemò no rivin. Ce fà? O voi für e dentri. Il marcját 
dal Wonnemond al sta sierant. Dentri dal bastion e je 
une salute dulà che i DJs a metin musiche. Rigorosa- 
mentri dark. 

Miôr lassá un messag par che altris. O tachi un 
sfueut di cjarte sul pal di un lampion; lu ai scrit par fur- 
lan. O stoi par jentrá tal soterani cuant che o viót une 
zovine che e sta leintlu. Cui sa ce che e varà pensát: che 
al sedi scrit in lenghe di Spagne? AI é dificil spiega ai 
crucs ce che al è il Friaul. Une volte a un di lór i vevi 
dit che o feveli une lenghe ladine. “Séstu migo svi- 
zar?" mi à dit. 

Velu li Vlad Tepes! Siguramentri un dai personacs 
plui stravagants di Leipzig! Al é propit la vere incar- 
nazion di Dracula: lunc mantel neri cul cuel alt, mu- 
se blancje e lavris neris. Al é une vie di mieg jenfri 
Christopher Lee e Robert Smith, chest ultin leader de 
dark-band The Cure. 

A] é pene passát Vlad Dracul che no crót a miei 
voi: cuatri muinis neris cul capucjo tirát sü a van te stes- 
se direzion di Vlad! No sarà migo la Incuisizion? 

O soi tornát für de discoteche cuant che o vi6t chei 
stranis personags. O viòt ancje chel puar disabil che al 
jere ancje l'an passát: al é un gotic che al zire cul so bi- 
rocin; la rovede e à un disc di metal par esterni, cun par- 
sore une des més imagjinis preferidis: LI di Hans 
Rudi Giger, grant pitór elvetic. LI e jere la morose di 
Giger: si é copade tal '75. Lui le à imortalade tai siei 
cuadris. La muse de fantate, cence il rest dal cuarp, tal 
miec dai sarpints, fier e struturis biomecanichis: Giger 
al é un mat; un grant disegnadór di mostris e di ven- 
cui. Cjalant lis sós oparis o jeri stát veramentri mál 
lis primis voltis. A an une grande fuarce evocative. Al 
e il creator di Alien, migo póc! 

Giger, ergo Lare: chel tipo cul birocin e al disen di 
Giger mi fás vigni iniment Lare. Agns indaúr le vevi 
finalmentri cognossude la mé inteletuál. Une zovine 
che jere in crisi cul morós. Lui al leve a cjalá lis par- 
tidis di balon e le lassave bessole, cussi jé e vignive a 
confuartási cun me. Jo i davi ce che lui nol rivave a dáij: 
la discussion su la art, su la musiche, i viacs a Passarian 
a viodi lis mostris di cuadris o altris antigaiis; lis gjitis 
a Vignesie par là a viodi lis statuis di Canova. E für de 

Universitat jé mi tignive par man e jo mi disfavi come 
la néf, parcé che jé e veve un alc che mi ricuardave 
B.B.! Une Bardot inteletuál! Ce voléso di plui? No 
mi dismentearai mai cuant che le ai partade tal Ipogeo 
o in ché volte che dal Cjascjel o cjalavin la ostie dal 
Soreli che si inneave tal ros már dal tramont e si pen- 
save a ché poesie di Baudelaire! E ché volte che le 
vevi cjapade in brag par che no passas su di une poce 
di pantan... e tal orizont, in ché di di Otubar, al stave 
rivant il temporál. Mi visi come cumo. 

E cumo al é dut finit, ancje par cause di chel maledet 
svizar! Jé e jere propit sconvolte cuant che i vevi mo- 
strat lis oparis. Mi devi di vé cjapat par un mat. 

“Ma questa é un'ammucchiata!" mi veve dit dopo 
vé viodût une figure dal libri che i vevi partát. O vevi 
cussi ruvinát la mé reputazion di fin poete e di intele- 
tuál. 

"Giger non é un accademico" mi disé. O sai ben che 
al é un pitór par tatuags e motocicletis carenadis! Ma 
cui rivial a rindi miór di lui l'orór dal Infier tecno- 
logjic? Cui rivial a descrivi miór di lui la póre, la an- 
sie, il vencul che ti strenc in plene gnot? Nissun! Lui 
al é realistic! 

O Lare, sono miór chei academics dal cazzo che a 
fasin dome un pascjel di colórs su la tele? Chés cragnis 
che ti fasin studiá su cierts libris di art moderne no mi 
disin nuie! Mi vegnin i sgrisui cuant che o jentri tes ca- 
vernis di vues di H.R.G.! A somein cuasi a tré di- 
mensions! 

Parcè mi ástu bandonát? Parcè che tu as notát in 
me un indizi di matetát? No jeri adat par te. Tu tu vo- 

levis il morós dut ordenát par mostrálu a lis amiis! Jo 
no soi cussi. Paris nol é un incuadrát come ducj chei 
bigots furlans! Peró cuant che o lei lis tós letaris mi tor- 
nin sü ducj i biei ricuarts di chei moments che o vin 
vivût insieme. Il nestri amôr platonic no podarai mai 
dismenteálu. In chei moments mi sintivi veramentri 
vif e content. La felicitát però e dure póc e mi vegnin 
ancjemo iniment lis peraulis di ché muinie che nus 
insegnave a dutrine... 

Finalmentri a rivin chei altris e il flus dai miei pin- 
sirs si ferme. Ancje lór a an alc di conti. Il festival 
eletronic a la Messenhalle alèlat mâl. I grups de eti- 
chete svedese Cold Meat Industry o no àn sunát opür 
a àn fat dome alc di proforme. Ad esempli, chel grant 
bevidór di biris di DEUTSCH NEPAL, che al fòs une 
musiche une vore scure e ombrose, al tirave jü i bre- 
gons e al mostrave il cül ai siei amis che lu fotografa- 
vin! 

E chel tal che a an viodût i miei amis? Un om vistút 
di femine cul carré biont stil Cleopatra, une scarpe di 
un tipo e une di un altri e un anel di taur sul nas! Mi 
an dit che se lu viodevi lu varès metòt di sigúr al prin 
puest de graduatorie dai personags plui stramps di dut 
il festival. 

"Uh uh uh, ah ah ah”. Chel mataran di Ursus si di- 
vertis a fa la imitazion dal orangutan tal gno piçul 
regjistratór. O cjaminin su la jerbe in plene gnot e puar 
Civitatum al à i pits plens di vesciken come il soldaten 

Schultz des Sturmtruppen di Bonvi. 

“Tu imparis a là ator cui anfibios, Civitatum!" 

MONTAG 


O sin riváts a la ultime di. L'unic puest dulà che a 
sunaran ancjemo al è il gloriós Moritzbastei. Di chés 
altris bandis de citát no savin ce che al sucét ma al 
somee che a vedin za tirát vie dut. Il Bastei al è cuasi 
un presidi talian. Pardut mi capite di sinti la vós dai 
miei conazionái. 

Un grant omenon cui cjavei rós al cir di fà amici- 
zie cun nò. Al sarà sui trente agns. Al à une maie ne- 
re cul disen dal folet Noddy. Almancul o pensi che al 
sedi une specie di folet parcé che cheste peraule par in- 
glés e vòl disi basoál o alc dal gjenar. No sai par ce 
motif che il fantacon al tache boton; forsi parcé che i 
ispirin fiducie o magari al varà sintüt i nestris discors 
sui Death In June ché altre di che o jerin distiráts sul 
prát e lui al jere dongje di nó. Cui sa? 

"Jochen. My name is Jochen. I come from 
Düsseldorf." 

Al e contenton cuant che i domandi se al e tifós de 
scuadre di balon locál, il Fortuna. Al € propit un fan di 
chel team! 


Grazie a lui o ven a savé diviersis robis su la sene 
medievál todescje che e fonde lis sós lidriis intai agns 
"70, cuant che lis formazions a sunavin tes fiestis. 
Tantis cjangons di amór, di tradiments, di muart... 
Une sene che si é simpri plui ingruessade e che cumó 
e à milante grups. Lui al fevele di nons come SAL- 
TARELLO, GARMARNA, ADARO (che a son siei 
amis): ducj une vore interessants e che te mé patrie 


41 


nissun nol cognós. Mi visi di un conciert di un grup me- 
dieval in Friül agns indaür. Cuatri gjats a viodilu, e si 
che al jere une vore interessant. O' nd ai viodúts tancj 
di concierts di musiche medievál cjase mé ma il public 
di Gjermanie al é une vore plui animós di chel furlan! 

Atenzion! Cui viodio tal mieg dal prat? A son lôr: 
lis Cybele! Ce biel! O voi li di lór. Mi disin che a su- 
naran sot de vuelte dal bastion prime di mieze gnot! Ce 
biel! O soi une vore content! Sui arbui une zovine e sta 
picjant dai manifescj cun sù scrit il program des esi- 
bizions. “Die Bastei steht noch” al val disi che il lic 
al resist ancjemò. 

La biele Hilde e zire ator pal Schillerpark cuntun 
zainut che al somee la caiesse di un armadillo. Chel 
agnulut biel di Ingvild mi dis che lór a son vignudis in 
treno di Oslo (!) e che a sunin soredut par passion. Jé 
e je une studente. Monica, la bateriste, e lavore intu- 
ne radio (paisà!). No rivin a campá cu la musiche. 
Massim rispiet par lór e apuntament usgnot!!! 


O sin tai ultins de grande fieste gotiche. DIE 
SCHNITTER a sunin un folk misturát cul rock e la 


int e cjante insieme cul grup. SOURCE DIREKT in- 
vezit a son dai vérs alchimiscj. A àn des scjatutis co- 
legadis cun dai fii eletrics e dai mixers e dai argagns 
eletronics che a produsin un businament. Rumorisim, 
insumis. Chel che al cognòs l' Aphex Twin plui ra- 
dical al pues imagjina la musiche di chescj doi artiscj. 

Hannibal Caralitanus, che al é dongje di me, mi 


dis: “E” incredibile! Qui la gente ascolta la musica al- 
ternativa come se fosse musica commerciale!” 

Al a reson. E ad un ciert moment il rumor si tra- 
sforme in ritmo e la zoventüt e tache a balá cu lis mans 
par aiar. 

Cuant che a rivin sul palc lis Cybele dut al gambie. 
O viót Jochen poiát dongje dal már: al è un ninin cjo- 
cut. Nò lu clamin Gino Bramieri, parcè che al somee 
un póc al famós comic di zovin. 

Grazie, o biele Ingvild, di vèmi dat il biliet cu la e- 
mail! Il contat al è stabilît. 

Nol é propit un conciert. Mi somee plui un rit paian! 

Hilde, cuntun grant gaban neri, e somee plui une 
profetesse che une cjantante, specialmentri cuant che 
e slargje 1 brags. Il vistidon al à des lungjis maniis, a ti- 
po Morticia Addams o Lady Vampira. Ingvild e je pro- 
pit dongje di me. Jo o soi in prime file e i fás une vo- 
re di fotos. Ce biei brags che e à. No somee par nuie une 
norvegjese ma une napoletane o une greche, o ancje une 
biele andaluse. O pensi che chel diaulat di Elisabeth le 
vedi fate jentrá te band soredut pe sò bielece. 

Elisabeth e Ronny si dan un grant di fa: il bassist al 
salte come un zupet sul pigul palc e il public al è en- 
tusiast. Ragnhild, a lis tastieris, e cree une biele at- 
mosfere mentri Monica e bat il timp come un autentic 
metronim. Cuant che il conciert al finis a judin Monica 
a tirási su. E je vuarbe. Prime, tal labirint dal 
Moritzbastei, e zirave cul baston. 

Il grup al lasse il palc e a rivin i ultins artiscj: i au- 
striacs LAME IMMORTELLE, cu la lor eletroniche 
ritmade, la lór cjantante sciantosa che, dopo une pri- 
me aparizion vulucade tun neri sudari, e mostre lis 
sôs cuessis tes cjalcis a rèt. 

Cun chest ultin conciert si siere ancje il lunis. 

La biele aventure in tiere di Sassonie e sta par 
fini. Un altri par di gnots inte Alte Villa. Un pigul 
party te mé cjamare cul myrto ufrit di Hannibal 
Caralitanus. E o sin come Darius rex Persarum e i 
siei conseirs tun banchet a Pasargad/E. La ebrece de 
divine bevande... cuant che o soi cjoc il myrto al fe- 
vele par me. I doi cuintri verbalmentri a Ursus parcé 
che il licuit al stice la mé agressivitát. 


DER DUNKELSTERN 


Durant une passegjade pal centro di Leipzig o cja- 
ti ancje un biel libri vecjo, dut scrit a caratars gotics, 
Der Dunkelstern di un ciert Miller, un romanc am- 
bientát tal “500. Dome par un mark. E sarà dure tra- 
dusilu. Mi plasin une vore i caratars gotics; o soi con- 
tent di chest gno trofeo. 

Cui miei compagns o cjali la int de citat: int cuie- 
te che e cjamine. Bielis zovinis vistudis in müt semplic 
e cence ché ande che a an chés de mé citát. 

La stele scure di Leipzig. Il libri in gotic, lis fotos, 
1 ricuarts. La musute di Ingvild... ce mi restaraial? 
Un altri grum di pinsirs. 

Jo e i miei amis, dongje di une glesie luterane, o cja- 
minin tai parcs sot dal cil viole dal tramont... 

La maree nere di Leipzig si é sfantade. Ognun alè 
tornát a cjase só. 


Cui in Australie, cui in Gjapon, cui a Oslo, cui in 
Friaul. 

E sot dal temporál jo o soi te mé mansarde a rior- 
dená lis més memoriis, plen di nostalgjie. 

Nostalgjie par cheste aventure che chei che a van a 
fa 1 bulos a Cuba no podaran mai capi. Come no po- 
daran capi in tancj dal Friaul. Chestis robis lis ai scri- 
tis dome pai miei amis extraterestris. O pensi di sierá 
chescj ricuarts intune capsule a timp. Une di chés che 
si vierzaran... metin... ca di mil agns. 

O stoi par indurmidimi. La musiche stelár di VID- 
NA OBMANA in sotfont e il dolg pinsir di Ingvild. 


FIN 


LES TAMOSSIS 


A.D. 1973 


Duc; e disin che al è deventát mat: Babe Zorg Grant 


Capo Oglala al à partát vie les plumis dal dindiat e un 
gurmalon a le agne. 


“Dula isal lòt a platási, none?" 

“Al é te braide, tal mieg des tamossis.” 

Bon alore, o larai a cjatálu. O viót les tamossis di 
Selvucis, vulugadis te fumate: e samein tancj tipi in- 
dians: o soi in avanscuvierte cui mei cavalirs invisibii. 
Ce fisco che al fás; lu sint di lontan: 

“Dindelinde daidelaide! Dindelinde daidelaide! 
Uauauauauauauaua! 

E rumors di bandons che e samein tambárs. 

Babe Zorc Grant Capo Oglala al è al plui fuart ca- 
po de nazion dai Sioux di soreli a mont. Varaial bru- 
tis intenzions cun me? Jo no soi vignüt cun ché di fái 
la vuere. 

“lo venire in pace, Grande Capo.” 

“Tu, viso pallido, venire in mia tenda." 

O jentri tal so tipi di blave. Par tiere un sac di chei 
che si doprin pe farine. 

"Capo, no tu vevis une piel di bisont?" 

"Bianchi ucciso bisonti! Mio popolo ha fame!" 

"Capo, mio Grande Capo Bianco di Washington 
portare aiuti!” 


“Tuo Capo mentire: portato molti bianchi, portato 
guerre!" 

Grant Capo Oglala al à reson. Mi à dit che a le só 
nazion si son aleáts ancje Cherokee e Iroquois. E àn fat 
une grande leghe: nó blancs le viodarin peloche! 

Babe Zorç mi conving a là te bressane. Al à dit che 
une tribü nemie i à fat presonirs dai vuerirs. Poben, anin 
alore tal cjamp dai Piedi Neri. Cun nó e son doi ca- 
valirs, i cjans Lassie e Boby: Lassie nol é un collie 
ma un bastart. 

O cirin di liberá de rét i gardelins ma al Lavron, ca- 
po dai Piedi Neri, in vuaite, al ven für dal cabót di sbu- 
ride e nus cor daür. Ce podino fà nó pigui cuintri chel 
grant trist Lavron? Dome scjampà. Babe Zorg Grant 
Capo Oglala al lasse dutis les plumis te bressane. 

"Viso pallido guardare! Arrivare bisonte!” 

Eh eh eh, e je vere. No propit un vér bisont ma une 
vacje e sta rivant li di nó. Al nono i cor daûr cu le 
forcje. 

"Stait atents, fruts! E je scjampade le Galande!” 

Le Galande: le plui mitiche vacje de stale di 
Selvucis; le uniche che e rive a rompi le cjadene e a 
vuadagná le libertát. 

"Bisonte catturato da Buffalo Bill” al fis Babe Zorc. 


O rivin cjase e Babe Meni nus ven incuintri. 

“Zorç al è mat. Al à viodiit chel film nossere, chel 
cun chel bráf atòr.” 

“John Wayne" i fas jo. "E sátu, i merecans e fasin 
simpri robis bielis; film merecan, atórs merecans... 
Hollywood..." 

"Merecans, tu disis? Ma e fevelavin cussi ben par 
talian!” 

Babe Zorg al é come une simiute. Pigul e svelt: nol 
è bon di fevela ben par talian come me a scuele. Alè 
mé barbe ma jo o soi plui vecjo di lui di cualchi més. 
Lui al è l’ultin de cjadene dai fradis che e scomence cun 
me pari. 

Babe Zorg al atache les caravanis dai blancs. Babe 
Remo al passave pe strade di Selvucis e jo e Zorg, 
platáts tes blavis, lu coionavin. Babe Remo al veve 
un gjat che si clamave Ramalanto, Babe Remo Basiü. 
E nò, te blave: “Minto Manto, Minto, Manto!" 

Lui al molave le biciclete e nus vignive incuintri 
cun ché di molánus pachis. 

“Minto Manto Ramalanto! Babe Reeeeemo!” i sber- 
lave Zorg e... vie come saetis! 

Nissun nol è plui bráf di Babe Rhino: al è lui al 
miór marangon dal cjasál. Une di al veve fat un biel 
aparechio di len, cun tant di eliche, e lu veve fat svolá 
dal barcon dal cjast. Une altre di al veve fat i fusii a 
fionde, dopo i fusii a lance e vué al à cjapát un póc di 
pantan... et voilà: un biel ritrat in basriliéf di 
Napoleon, propit sul pal di ciment dal ENEL. Robis 
di no crodi: cul pantan al à fat ancje les datis di nas- 
site e di muart! 

Babe Zorg Grant Capo Oglala, plen di invidie, al cja- 
pe al ritrat a clapadadis! 


"Capo, Capo!” o sberli jo. “I Oglala e an lassát il 
cjamp! Cjale che e an smontát ducj i tipi!" 


"No! E àn partát vie dutis les tamossis! Cumo dulà 
lino a zuià?" 


48 


A.D. 2002 


Nol é plui l'odór dal camarin di Selvucis. Nol é 
plui l’odôr dal fogolár, chel mist di vin, farine, salam. 
No si sint l’odôr dal ledan. Le none e je muarte. Ancje 
al nono. No sint plui al lôr arcaic patois. Zorg le ma- 
tine al diseve: “Jo o sii gjevát” e... "Cjol le piece tal 
scansel”. E jo: “Jo o soi jevát” e... "Cjol al sueman tal 
cassetin". O eri un citadin jo! 

No sint plui le vós te cjase di Selvucis, le vós umane. 

Babe Remo Ramalanto, Babe Remo Basiü, dulà 
sétu tu? Tal ricovero. 

E ducj chei altris barbis pierdüts ator pal Friül. 

Friül? No Friùl! No Friùl! Imperium Cadregarum, 
pitost! Ducj a adora le Grande Cjadree di Manzan! 
Friül di fabrichis pardut. 

Volèso savé dulà che al è Babe Zorç Grant Capo 
Oglala? Nol é nancje plui te riserve Sioux: al é ator in 
fuoristrada e al à un Nokia par sachete! Al vuide il 
Grande Bisonte, un truck par une fabriche di cjadreis. 
I fis di Zorg e an un tamagotchi par sachete e le maiu- 
te dai Pokémon. Babe Meni al vòl che asfaltedin du- 
tis les stradis blancjis e al à taiát le pinesse di Selvucis. 

Le cjase dai vons e je vuide. E jo o soi come un 
coion a vai. Cui si freial de Galande e di Babe Remo 
e dal camarin e di chel odór di farine-salam-ledan- 
arbe secje? Cui si freial dal mé patois? 

E son vincj agns che no viót plui une tamosse. I 
Oglala e son ducj jentráts in riserve. 


FIN 
(scrit doprant il furlan di Pavie) 

DIEGO E LIS STELIS 


Lis stelis a veglin su di me. Amiis di tantis gnots. 
Sirio, tancj agns fa, e cimiave intune gnot di astat, 
cuant che o jeri cun Diego. Lui mi disé alc a rivuart dal 
mont des stelis; cumó no mi visi ben, però il sens al je- 
re plui o mancul chest: ce lontanis che a son, cui sa ce 
misteris che a scuindin, trop che o sin pigui di front dal 
Univiers. Forsi ché stele no jere Sirio, e jere masse 
alte parsore di nó: e jere Vega, la regjine dal Triangul 
di astát. 

Cuant che o jeri frut o vevi póre de lote jenfri i gas 
galatics e la gravitát. O vevi póre dai grancj sclops 
des supernovis. Ma distés, in chés gnots di astát, mi sin- 
tivi plen di maravee e come se o fos part dal Dut. 

Lis stelis. 

Ancjemò Vega, tant timp prime, alte, cuant che o je- 
ri a stá tal ghet. E Orion, di invier, a misdi, cu lis tré ste- 
lis di miec, la cinture. E dopo di un temporál Fomalhaut 
e vignive für de fumate. E Antares, il voli dal Sgripion. 
E la Lune rosse comanche. 

“Jo o soi lontane, ma tu tu mi puedis cjalá, cuant che 
invezit ducj a fasin fieste e a jentrin tai bars plens di 
fum.” 

Sì, o Lune. Ti viôt cul telescopi e mi somee di jessi 
parsore di te. Ah, ce figo! Ce àno capît chei altris stu- 
pits a fevelâ dome di monadis tes ostariis? 

Jo o soi achì, o Lune, une biele sfere che e somee 
nada tal cil e mi sint citadin di Gaia! 

I miei fradis, lis més súrs... mi clamin. Stelis, pla- 

nets e la Lune, cuant che e jé. Lune rosse comanche. 
A veglin sul planet celest. A veglin su di nó. 

Al veve reson Diego. Ma o sin dome jo, lui e pòcs 
altris a capi chestis robis. 

Cuant che o feveli di Fomalhaut o Ras Algheti, o 
Rigel... mi disin che o soi mat. 


FIN 

OMBRIS 


Prime de albe il mió mont imagjinari si anime di 
straniis figuris. L'insium. Cetantis visions a forgons, ce- 
tantis aventuris fermadis tal plui biel, cetantis ombris 
intor di me, ce plen di misteri che al é il mió mont dal 
insium. 

O pensi che al sedi compagn par tante int ma jo... 
O lei libris particolárs; ma jo o scolti musiche particolàr; 
ma jo o voi ator in lücs tenebrós e o cjali cuadris che 
a fasin póre. E cussi dut chest al influence la mé ment 
che, cuant che no soi cussient, e bute für di dut. 

I insiums. Ombris che si sfantin cuant che il disc di 
Ra si alce des culinis fuscadis. Cheste e je une biele 
gnot par contáus dai miei insiums: al é il rogant. La 
ploie e bat sul barcon; i tons a crevin il cil. O sint lis 
gotis che a colin sul veri... 

O ai di cjatá la origjine dai miei insiums. Di dulà ve- 
gnino für? 

Cuant che o jeri frutin mi insumiavi di cavernis 
grandononis e un lunc fil, une cuarde lungje lungje. e 
jere tindude jenfri lis dós estremitáts di une fonde bu- 

soche. A jerin dai coredórs cicliscj che a passavin sul 
fil, come i ecuilibrisc di un circo. O vevi une grande 
pórone e tant mal: chescj insiums ju fasevi dispès cuant 
che mi vignive la indigjestion. Ce sensazion strane. 
Mi someave ancje a mi di jessi su chel fil e di stá par 
cola jù. 

I agns a passin. Une gnot o jeri plen di fiere e o 
viodei la imagjine di un strolic! Un vieli che al so- 

meave dut il Merlino di Walt Disney: al jere spudat! 
Cuant che al moveve la man al lassave une rie di füc! 
Mi disè des peraulis che no dismentearai: “fo sono il 
futuro e ti distruggerò!” 

O berlai... e lui intun moment al dispari. Al jere 
une alucinazion. 

Cuant che o durmivi te cjase dai vons a Selvucis e 
mi sveavi a buinorone, mi plaseve di sta tal scür intal 
jet su chei materàs di grene. Eco che lis imagjinis de 
mé retine, chei puntins che tu viodis sierant i voi, a cja- 
pavin une altre forme. A deventavin come stegosaurs 
e altris dinosaurs preistorics. No sai se o jeri sveát dal 
dut o se invezit o jeri in chel mont a mieg jenfri il sium 
e il jessi dismot: sul cunfin. Ven a stái che jo... ju vio- 
dei veramentri chei besteons! A cjaminavin lents par- 
tint di un sotscjale che al jere a campe dal mio jet, ali 
che e jere ancje une vecje stuate. 

Bon, o vevi lis tarlupulis pero... ise vere o no che 
i fruts a son simpri plui sensibii dai grancj? Mal dise- 
vin ancje a scuele che o vevi une fuarte imagjinazion. 
No mi interesse se no mi crodés ma jo... ju viodei 
pardabon! 

Il sotscjale dal cjast. Uh, ce póre! Jo e Giorgio no 
vevin il coragjo di aventurási ta chel lüc la gnot. O 
stavin sot des cuviertis a tramá dopo che il nono nus 
veve contát une storie des sòs e nus veve lassáts bes- 
sôi te stanzie. La vecje cjamarate; lis breis che a vevin 
odór di vecjo... sul cjast lis pantianis a corevin movint 
i corondui e nó simpri li sot, a spieta che e rivàs... la 
fantasime! 

Cemát podaressie jessi cheste fantasime? Alc di 

blanc siguramentri. Mmmmmh... o pensi a un scar- 
sanali di om... magari che al ilumine di une frede lis 
verde lis stanziis scuris: une lús come ché des lusi- 
gnis. Véso presint chel eroi dai fumuts Marvel, chel 
Silver Surfer al cuál 11 Doctor Doom i veve partát vie 
la taule di surf che il nestri al doprave par viazá tal 
spazi? Eco. Un Silver Surfer, dome tant plui brut. 

Jo e Giorgio o vin cjapát i cussins e o vin fat co- 
me un fortin par difindisi se al ves di riva il mostri. 


Voléso savé di dulà che e ven für la fantasime? Lu 
al scuviert. 


A Selvucis al é il palag dal paron. Lu an simpri 
clamát cussi. 

Une volte a jerin i conts a stá ma tai agns '70 al je- 
re vueit; in cualchi stanzie a metevin l'alevament dai 
cavalirs. Nò o levin simpri a zuiá ta chel labirint di 
coredórs e cjamaris, stant atents a no fási brincá dal ga- 
stalt. 

Bon. Ali al jere un sotscjale scür che jo e Giorgio 
o vevin imagjinát come la sede de fantasime. Nus ve- 
vin dit che tal pala al jere di sigür un passag segret do- 
prat in timp di vuere dai partigjans. Cussi almancul a 
disevin 1 nestris vons. 


"Siguramentri e ven für di li la fantasime” al dise- 
ve Giorgio. 


Lui al crodeve che il passag al partis dal palag e al 
rivàs diret te nestre cjamare! 


E in ché di che o vin cjatát il cus? E in ché di che 
il gastalt nus veve coret daür? Cetancj ricuarts... eco 

parcè che il palag al é un dai miei insiums plui co- 
muns. Ma cuant che mi insumii il puest si trasforme e 
al devente prime un tor o une fabriche bandonade o co- 
me une grande scuele, un labirint, une glesie... opùr al 
è un lúc alt alt, come il tor di Pisa, cun tantis scjalis che 
no finissin plui. 

Ta chel puest mi ven la sbigule parcè che o sai che 
di cualchi bande al rivarà alc. No sai ben ce che al é ma 
mi fas une grande pore. Une fantasime? No. Al è di- 
ficil di descrivi. Al è alc platát sot de mé ment cus- 
sient... alc che al vignarà für... 

A son dai altars intune vile in stil liberty: forsi cre- 
pis di muart vulucadis tai mantei neris a vignaran für 
dai altárs. 

O ai za vivude ché sene milante voltis ma no mi é 
mai clare. O sai dome une robe: di vé in chei moments 
tante póre ma e je une póre misturade a une sensa- 
zion di... rassegnazion, ah Diu, no sai cemût spiega. 
Al è come se o fos in prime linie a frontà chei mo- 
stris neris che a àn invadude la cjase liberty; o sai di 
pierdi la batate ma o vendarai cjare la mé piel. 

Finalmentri o pensi di jess! rivat a scuvierzi la origji- 
ne di chest insium. E je une robe che mi é stade sigu- 
ramentri ispirade dai films che o ai viodùt: une mistu- 
re di Alien e dal prin episodi de saghe di Indiana Jones. 
Véso presint cuant che i cherubins-reatórs a vegnin für 
de Arcje de Aleance dai Ebreus? Al é propit cussi. 

A fuarce di viodi films e di lei libris mi soi formát 
propit une biele riserve mentál di insiums di póre. Mi 
capite dispès ancje il cjalcjut: ce brut sveási e no riva 
a movisi e sinti... come un alc... che ti ten... fer!!! 

Une di jo e Giorgio o vin vit un grant coragjo. O sin 
láts finálmentri a visita il sotscjale dal palag. Mi ven di 
ridi parcé che o vevin un lumin une vore stramp: e je- 
re une cjandele fente, di plastiche, a lis eletriche e le 
tignive dome il mió compagn. Bon. Ce che o vin cjatát? 
Nuie. Dome un vincj cjadreatis di len di chés che si do- 
prin tes sagris. Nissune scure presince. Nissun passag 
segret! 

Giorgio al à dit: “Nol po jessi. Il tunnel al sarà in- 
tun altri lúc!” 

Cualchi timp dopo pero il palag al è brusát: i an 
dat fac. 

Al jere tal 1979, mi visi come cumo. E cussi al é 
finit ancje il nestri biel mont infantil fat di corsis tai co- 
redòrs scùrs... e sù e jù pes scjalis. .. 

Il palag lu an tornát a fà sù. Cumò al è moderni. 
Ale plen di apartaments che a vegnin fitáts. A costin 
un voli dal cjáf. E je a sta int foreste. 

La cjase dai nonos e je vueide. Ce malinconie! 

Vele là jù. Agns indaúr o jeri passat cu la fumate. Ce 
biel viodi la lòs dal fogolár: un segnál di vite. Cumó a 
son muarts i vecjos e al e dut finit. 

E je ancjemó la cjamarate de fantasime cul so sot- 
scjale ma ché puare fantasime no spavente plui nó 
fruts. Nissun nol duar ah. 

Ta che cjase a son dome ombris. 


FIN 

DONNERWETTER! 


Il predi al alga lis mans viers l'alt, cjalant bande 
de crós gamade di aur parsore dal altir. 

"O Führer, benedis il to popul e salvinus dai barbars 
ros. Il nestri cür al é cun te. La nestre anime e je cun 
te!” 

“La nestre anime e je cun te!” e fasè eco la int te gle- 
sie. 

L'obersturmbannführer des SS Stylicon Schäffer 
al veve notát un strani uficiál tai prins bancs de nava- 
de centrál de catedrál gotiche di Mónchengladbach . 

"Mein Gott, nol é pussibil: o ai lis tarlupulis! Chel 
om al é... no, e je une robe di no crodi! Tal Dipartiment 
pe Sigurece a son deventáts duc) mats!" al pensa. 

Ta chel moment il predi al veve cjapade in man la 
spade: al jere alt, biont e vistòt cuntune grande gaba- 
ne rosse, blancje e nere. 

“Bon Führer, perdoninus i nestris pecjáts. Fasinus 
sentá dongje di te tal Valhalla, insiemit a ducj 1 erois. 
Protég il to popul des gjarnaziis inferiórs!” 

“Protég il to popul” e disè la int. 

L'obersturmbannführer Schäffer nol jere mai stat 
cussì maraveát: "Teufel, ma no lu viodino? Al è ali te 
prime file cun intor une des nestris divisis e nissun si 
é nacuart di lui? Cemát fasino a no disi nuie?" 

La funzion e stave par fini. Il pastor al fasè la be- 
nedizion final: “Jo us benedis tal non di Wothan, Donar, 
Vitichind e dal nestri Führer Onipotent!” 

“Heil Dónitz!” e sberlà insieme dute la sdrume dai 

fidéi. Ducj cuancj a vevin algát par aiar il brag gjestri. 

L'obersturmbannführer Schäffer nol crodeve ai siei 
voi: ancje il strani uficiál de prime file al veve fat il salút 
nazist. Cumò al stave lant viers la jessude ma, vint 
notade la nere divise di Scháffer, al fasé une devia- 
zion, lant propit dongje di lui. In mát une vore marziál 
si placà devant dal colonel, al baté il tac e al saludà ro- 
manamentri: 

"Sturmführer Günther Netzer, siór colonel. O co- 
mandi un repart mecanizát a Düsseldorf.” 

“He...il...Dò...nitz.” 

“Ce aial, siór colonel? Staial pòc ben?" 

Schiiffer al jere blanc blanc. Robis di mats. I so- 
meave di vivi dentri tal piés dai siei insiums. L'om 
che al jere di front di lui al veve une divise di cjapita- 
ni des SS e si clamave Günther Netzer. Schäffer nol ri- 
vave a capi cemùt mai che chel personag al fos rivát a 
jentrá tal cuarp sielt dai pretorians dal gnüf 
Reichsführer Wittkamp. Si, parcé che Günther Netzer 
al jere... un neri! 


SERE VE NB He HR PE M E AR OR GR 


“Un neri tes SS?" al pensà Scháffer. Nol po jessi! 
Dopo che o vin atomizat il Buganda? Dopo vé viert du- 
sinte gnüfs krematoris tal ex Imperi dal Kenya? Dopo 
de Grande Purificazion dai Státs Units? Dopo che il mi- 
nistri Danner al à inmaniát lis gnovis legs raziáls? Par 
jentrá tes SS chest cafro al varès almancul di vé salvat 
la vite al Führer! Ma nancje chel! No àn di jessi lis gjar- 
naziis inferiórs su la Tiere! 

Intant il neri al jere disparit. 

Für de glesie ta chel moment al rivà un camion de 
Wehrmacht. Si ferma sul cei de strade e un dis soldats, 
viertis lis spuindis, a dismontarin. Scháffer al cjalà cun 
atenzion chés grisis figuris che si movevin sveltis cul fu- 
sil a tracole; a cjantavin 'HORST WESSEL LIED. 

"Mein Gott, nol é pussibil! Cinés? Ma ce dal diaul 
isal? Cui ano reclutát inte Wehrmacht? L'obergruppen- 
führer al à di savé! O ai di lá daurman tal so ufizi!” al 
pensa il colonel. 

A] jere für di sé. Alore al tacà a cori come un mat 
lunc la Lindenstrasse in direzion dal Kommando SS 
plui dongje. Dis minüts dopo al tucave te puarte dal ufi- 
zi dal obergruppenführer Hannes. 

"Cui isal?” 

"Obersturmbannführer Schäffer, siór. Al è impuar- 
tant!” 

“Che al vegni, Scháffer. O speri propit che al sedi 
impuartant, o soi une vore ocupát vué.” 

ASA 


Parcè Scháffer al fasè ché imprecazion invezit di sa- 
luda il so superiór cu la solite formule? Chés a forin lis 
ultimis peraulis che al disé prime di cola par tiere. Ce 
vevial viodát tal ufizi di Hannes? Jerial pardabon l`o- 
bergruppenführer Hannes l'om sentát su la cjadree? 
O jerie invezit la piés des alucinazions? Scháffer al 
viodé un om sentát su la cjadree cun intor une divise 
di gjenerál SS; al someave un póc a Hannes; al veve un 
voli di veri ma il nás al jere stranamentri lunc e la mu- 
se un DOC cjavrine. I cjavei a jerin neris invezit che 

bionts, e ingrumáts in dós trecis; la piel plui scure dal 
normál. No i mancjave une cise nere di péi par barbe 
e un cjapiel neri bombát a tese largje. Chest al jere 
veramentri masse! 

L'obersturmbannführer SS Scháffer al fo degradat 
e al fini i siei dis intal Istitut di Sanitát Mental di 
Mónchengladbach. I specialiscj no rivarin mai a spiega 
lis causis des stranis alucinazions dal sfortunát colonel. 


FIN 

SIC TRANSIT GLORIA MUNDI 


A la fin dal '97, muarte la none, jo e mió cusin si 
cjatarin tal simiteri par viodi la esumazion dai vues 
dal nono, muart tai agns '50. La vecje e diseve simpri 
di no vé la intenzion di lá tune gnove cjase cun so fi, 
miò barbe ornitolic. 

“La mé gnove cjase e sara tal simiteri” e disè. 

E cussi al fo. 

Ce frèt in chei dis di dicembar; e ce malinconie a 
viodi chès cròs di piere, bandonadis di agnorons! 

"Annorum." 

O ai ancjemò ché peraule tai miei pinsirs. Cussi e 
diseve jé. 

La só vós antighe, come ché di une strie, le ai 
iniment. 

“No sai di dulà che e jentre ché zingare. E ven ca di 
me ogni sere tor lis vot." 

Si. E si plagave tal scjatolon televisif, la zingare! 

Puare none. Ce vite tai ultins agns, cence mai movisi 
di cjase. E viveve cun so fi, barbe ornitolic, tal miec 
dai gjornái, dai libris vecjos, dai mobii incaruláts, de 
robe di mangjá che e leve di mál e des cagulis di surie. 
Ce confusion ta ché cjase. 

Il fi al tignive veramentri dut, ancje une scjatolete 
di Simmenthal vueide. Al veve la manie dai gjornài, dai 
canarins, dai melopsittaci e di altris animái. E jù cun 
mangime e scjaipulis e 3x2 de Coop, cul zucar intacát 
des furmiis e un esercit di butiliis di detersif miezis ple- 
nis e miezis vueidis. 

Puar barbe misogjin e vedran. Cuale femine lu va- 
ressie mai cjolt? 

Puar barbe! Ancje lui al à finit aromai. Lu cjatarin 
tré dis dopo de muart in avanzato stato di decompo- 
sizione. Al jere dut neri. Jo no lu ai viodüt. Mi à contát 
mio pari. E je la veretat. O ai achi l'articul di gjornál, 
cjalait: 


RITROVATO DOPO TRE GIORNI DALLA 
POLIZIA COMUNALE 
PENSIONATO MUORE SOLO NELLA SUA CASA 


Ancje jo o ai cjapat la misogjinie e la misantropie 
di mio barbe ornitolic. No a cas. O ai vivüt te cjase dai 
gjornái tai prins agns di vite, sveantmi al cjant dai ca- 
narins e lant a durmi cu la none che mi nigulave e po 
si indurmidive par da pits dal jet. Mi visi l'odór chee 
veve la none. Un odór come di piel no trop lavade; un 
odór particolár, di altris timps. Un odór... di none! 

La cjase e saveve di mei par uciei, di umit, di mu- 
fe, di aiar fer. L'odór dal seglar mal visi ancjemò. Ce 
buine aghe frescje che e vignive für dal seglar! 

La cjase cumó e je stade vendude: a son dome spirts 
li dentri. I spirts dal nono e di altris. Diu! Ce emo- 
zion! Ché volte che o soi lat a sgarfá ta chés vecjis 
cjamaratis bandonadis o vevi cjatat il so pigiama a 
riis. Il timp si jere fermát ta chés stanziis plenis di co- 
piis dal Monello e dal Intrepido dai agns '50 e '60. 

Spes mi insumii di ché cjase cui tráfs vieris, il su- 
fit neri di mufe e lis telis di ragn e ducj chei segrets 
platáts. 

Cetantis robis che si cjatavin lant a sgarfa cuant 
che il barbe nol jere in cjase. Mi visi di ducj chei per- 
sonacs dai fumuts dai agns "50 e ‘60. Ve ca Superbone, 
un fantat plen di vaneglorie che al cirive di jessi plui 
svelt di ducj ma che a la fin al restave simpri freat. 
Narciso Putiferio al veve dai biei disens che a so- 
meavin des caricaturis. Une aventure di Narciso e je- 
re ambientade te éte di Alessandri il Grant: e veve 
colpit tant la mé imagjinazion. E ce disi di Junior, l'e- 
roi dal Univiers, cu la sò mantelute rosse come ché di 
Nembo Kid? Cuant che i umans a stavin fasint un 
acuardi di pas cui ròbots dal cjaf conic (presint i tipics 
robots dai agns '50, chei cence un fregul di elegance, 
dai semplics scjatolons di fier?) Junior al veve sma- 
scarát l'imbroi di chei automis che a profitavin de con- 
ference par tigni in cjancis i umans e intant a atacavin 
lis citáts de Federazion de Tiere. 

E chel biel disen realistic su la vuere di Troie? E chel 
biel romang di fantassience dal '53 di un ciert Robert 
Rainbell? Dulà sono finits? Dulà ise dute la racuelte? 
Dut butát vie. Mieze robe roseade des pantianis. Cuasi 
dut pierdüt. Mi restin dome i cuaders di nono F., pro- 
pit chel che cumó il pizighet al sta tirant für de tiere. 

“Ve ca il femore, ve ca dós cuestis... il cranio alè 
dividat in tré tocs...” al dis il pizighet. Chest om alè 
un picul filosofo: il so lavór lu à fat deventa nichilist. 
Cumo al sta dant des indicazions al so assistent, un 
zovin bassarál. 

Jo no soi come chest om. Jo o speri che di cualchi 
bande dal Univiers e sedi come une Grande Ment, un 
Jessi Suprem che al cjape dutis lis animis di chei che 

a muerin, parcé che nol é just che di un grant om co- 
me nono F. a restin dome cuatri vues e cualchi cuader. 

Ce frét. Ce umit. Ce impression tal simiteri. Jo o soi 
une vore sensibil. No sai se mió cusin al é ancjetant. 
Velu li, mid cusin Micio-Micion, al à simpri la ridade 
pronte. 

O pensi ai cuaders dal nono. La prime volte ju ve- 
vi scuvierts sul cjast cuant che, vincj agns fa, o jeri 
lat cun barbe ornitolic a cjapa melopsittaci: al veve di 
metiju tun altre voliere. O viodei une vecje casselate 
plene di cjartis, di letaris, di libris... in ché volte no ve- 
vi vit il coragjo di domanda al barbe di cjapáju sù: al 

jere masse gjelòs. 

Cumò che nol é plui, jo e mió cusin o vin fat un raid 
sul vieri cjast de cjase di vie Triest e o vin partát dongje 
material une vore interessant. 

Mi someave di jessi un archeolic. Dal polvar, dai 
agns a son vignudis für des rivelazions. 

Jo o pensi di vé cjapàt alc di nono F.; anzit, us di- 
sarai di plui: o pensi che al sedi lui il miò Joseph 
Curwen: chest al jere un strion reincjarnát tune conte 
di Lovecraft. Curwen di Lovecraft al jere trist. Il miò 
Curwen al jere bon. 

Lis vecjis cjartis ti stuzighin; ti fasin vigni voie di 
là ator pai simiteris a ciri lis lapidis dai personags che 
a vegnin nomenáts tai diaris. Tu rivis a un nivel che ti 
par che la tò realtát e sedi une altre. Tu ti slontanis dal 
presint e tu deventis come Foster/Pagliai tal senegját 
Il segno del comando. Al jere un biel film a puntadis 


di une volte, cuant che la tele no faseve schifo come 
cumó. 

Ma savéso une robe? Ancjemò vué mi insumii di 
ché cjase plene di segrets, cu lis sós cjartis plenis di pol- 
var, i vecjos armárs incaruláts, lis telis di ragn e il su- 
fit de cusine, vêr Antro della Sibylla, neri che plui ne- 
ri no si podeve. 

Une di barbe ornitolic mi veve clamát tal so ort par 
spostá un vecjo cjót par cuninats, di chei di une volte. 
E je vignude für une sene tipiche des comichis, cuant 
che lis cuatri paréts dal cjodat a son ladis ogniune par 
une bande diferente: si jere propit disfat. Barbe orni- 
tolic nol crodeve ai siei voi: 

"E pensá che chest cjót al veve dome trente agns" 
al disé. 

FIN 

JOHN KÓNIG 


La machine e jere dute cromade. John le stave cja- 
lant: un biel coupé cu lis curvis tal puest just. No so- 
meave nancje une machine. Une astronáf di cristal che 
di un moment a chel altri e podeve taca a svolá tal 
clarór dal istát. Une machine? No. Une grande perle. 
Un bloc di arint cuasi pûr. 

“O ai simpri desiderát une machine cussi” al pen- 
sà John. 

“No soi mai rivát a cjata alc di miór de mé vecje 
Anglia rusinide.” 

La veture lu invidave e alore John si fasè coragjo e 
al cjalcjà il boton sistemat su la puarte: “Viodin ce 
che al sucèt...” 

O maravee! Come par un incjant dutis dós lis puar- 
tis si algarin par aiar. 

"Grant! Vierzidure ad ale di cocál!" 


UUUUUUUUUUUUEEEEEEEEEEEEEH 


sense. 


“Sacrabolt!” 


Ed Straker al stave bevint un Biancosarti tal bar 
insiemit al tenente Sheridan cuant che l'alarmi al sunà. 
I doi a stavin cuasi par scjafotasi butant jü cun grande 
premure il zal licór e, come saetis, a lerin in strade. 

“Ti cognòs, John Kónig, brut bintar! Ti metistu a 


robá machinis di cuant che a an taiát i fonts pal program 
spazial?” 

"Ed, ti prei... o volevi dome durmi dentri..." 

“Tant che capo de S.H.A.D.O. o podarès fáti arestá 
cumò!” 

John nol veve póre dal spandon platinát che i sta- 
ve di front e al rispuindé a tono: 

“Dai, Ed. Lu san ducj che la tò organizazion e à i dis 
contáts! O siararés la Base Luna! I U.F.O. no son mai 
esistüts: e je une grande bale che o vés inventát tu e 
Paul Foster par tira für bégs a chei dal Ministeri de 
Difese!" 

"I miei intercetòrs a funzionin ancjemò!” al disé 
Ed. 

"Ed, i tiei intercetórs a son la plui grande coionade di 
dute la aventure spaziál! A àn dome un missil par un!" 

“Tenente, che al meti in pereson chest mataran!” al 
fasé Ed a Sheridan. 

"Metimi in pereson alore; tant tu passarás dute la tó 
vite a fà 1 carosei cui fradis Bundy sponsorizant la- 
chis! No tu ti viodis tal spieli? Cun chel caschet tu mi 
someis Caterina Caselli! Tu fasis ridi!” 

“Tenente!” 


Sheridan al jere simpri stat un om decis. E cussi al 
cjapá a spaladis la machine di arint di Straker, dulà 
che il nestri puar John, ex-capo de base lunár Alpha, 
eroi di Space 1999, si jere sierát. 

“Tenente, no! Tu mi ruvinis la machine” al sberlà 
come un mat Ed Straker. 

John intant al veve cjalcját un altri boton e la ma- 
chine e partive a grande velocitát. Par disgrazie no le 
saveve vuidá ma di sigür al veve di jessi un dispositif 

apueste, un computer di bort... e coreve di bessole! 

Bon: un biel finál no? John che al vuadagne la li- 
bertát e une machine fighe? No no no. Atents a ce che 
al capite cumo... 


John al stave cjalant il panorame dal Essex cui biei 
cjamps coltiváts a sorghet e al sivilave la sigle di Space 
1999, tant la machine lu stave partant ator agratis... 
cuant che a tramontane, une grande bufule di arint e vi- 
gni jü di une culine... brrrrrrr! Ce dal diaul jerial? 

Ma la bufule dal telefilm The prisoner! Puar John! 
Dut vulugát ta ché melme di arint vif, lui e la só ma- 
chine gnove!!! 

Alore fruts, us plasie cheste storie di cuant che o je- 
ri frut jo? 

"Ma no, barbe! Ce storie stupide!" mi rispuint 
Stephen. “Balis di arint? Missii? Machinis cu lis puar- 
tis che si vierzin par aiar? Ma jerie veramentri cussi la 
television di une volte?" 

Poben. E jere stupide alore. I doi nevoduts, cu lis 
maiutis di Pikachu no an plui timp di stámi a scoltá... 
a corin a dute sburide devant dal video: il lór telefilm 
preferit al sta par scomengà... 


FIN 


68 


BEROMÜNSTER E MONTECENERI 


Checut al é un biel frut: Al é biont e sec e al cjami- 
ne spedit cun só mari, dongje de Tor, a ladrichessis. Lis 
dan di mangjá ai cunins. Checut al va ator cu la patadida. 

“Ce ise la patadida?" 

O pensi che chest non al derivedi des primis pe- 
raulis dai frutins: pa...ta...di...da... 

Checut al à simpri cun sé cheste patadida: un pi- 
pinot fat cui peçots. Lui al zuie simpri cun jè. 

Une di il pari di Checut i à dit: 

“Vonde cun chestis monadis! Aromai tu sês grant!” 

E i à butát la patadida tal füc. 

"Traumatic." 

Si. Une vore traumatic par Checut. Savéso che al é 
lat tal ospedal. Al à vût la broncopolmonite. Cumo al 
sta ben. La só buine mari i à fat une altre biele pata- 
dida; e je come une cuviertute, di colór celest. 

Checut al béf ancjemò tal biberon ancje se alè 
grandut. Cumò al à scuviert une robe gnove: la vecje 
radio e à tancj stranis nons: Oslo 1, Oslo 2; 
Beromünster... Monteceneri... 
che Checut al zire la manopule. Si é sintonizát suntu- 
ne stazion foreste. E je une biele cjançon. 

"Ce cjangon?” 

Blue blue the love is blue... la lalala non tornano più... 

Le cjantave ancje Maurizio. 

"Maurizio cui?" 

Maurizio, chel che dopo al à formát il grup punk dai 

Krisma. Ché cjancon ali e je cussi biele che Checut al 
è simpri comovát. Al à une grande imagjinazion. Vierte 
la radio al à cjatát dentri des stranis struturis. Un mont 
strani di valvulis. 

Al crodeve di jessi tune citát dal futùr. I someavin 
i palacs di une civiltát aliene-spaziál. Só mari i à ancje 
regalat 11 fumut di Magnus Anno 4000; al é biel, dut 
plen di róbots! 

Checut cumo al cjale lis monts bande tramontane. 
Si viodin benon. Ce soreli che alè. Ce biel timp. E je 
primevere. Checut al zire la manopule: Beromiinster... 
Monteceneri... 

Blue blue the love is blue... 

"Cjapade" al dis il frutut. 

Le sint une altre volte, ché biele cjancon. Al cjale esta- 
slat lis monts sot dal cil celest intune di di primevere dai 
agns '60. Ce paradis. La só cjasute cul ort e il soreli che 
al riscjalde... La none lu spiere Al à di là in pais. Forsi 
ancje vué, sentát su la piere, al viodarà passá la machine 
cu lis alis, o mal che al ledi, il camion di Morgante. 


"Parcé vaistu?" 

Parcé che o soi jo chel frut. 

"Si. O ai capit. Tu vais par chest mont che nol tor- 
narà plui." 

E je vere. Vué o ai cjapàt sù un vecjo disc di vinil, 
un 45 zirs di chei de epoche. Lu ai metit sù e... dut mi 
è tornát iniment. Mi someave di torná indaúr tal timp, 
cun ché cjancon. 


Blue blue the love is blue... 
FIN 

MATER TENEBRARUM 


Al è un film di Dario Argento che si intitule Inferno; 
l'unic che o ai viodût di lui. A son tré maris: la Mater 
Lacrimarum, la Mater Suspiriorum e la piés di du- 
tis... Mater Tenebrarum! Mi par di sinti il toc musical 
omonim di Keith Emerson, grant tastierist dai agns 
"70. Al jere dentri tal soundtrack dal film. 

Bon, ancje nó, cuant che o levin tal asilo, o vevin trè 
matres; la piés des tré, la nestre Mater Tenebrarum, e 
jere la Madre Superiora. No mi visi il so non; e jere 
Madre Superiora e vonde. Nissun frut le podeve vio- 
di: cualchidun le clamave ancje Belfagor, la fantasime 
dal Louvre. Vessie almancul vòt la bielece di une 
Juliette Greco! No. Nuie di fà. Un sergjent prussian al 
sarès stat plui delicát di jè. Ce brut lá tal asilo. Asilo er- 
go pereson. Tal dopomisdi nus obleavin a durmi; des 
voltis su lis cjadreis a sdraio; plui di spes invezit o je- 
rin sentáts su lis cjadreutis e o scugnivin durmi poiáts 
sul banc. 

O cjantavin cjangons come Viva la gente o Passa 
il treno lungo lungo. O scugnivin mangja la sbobe di 
Madre Mathilde, la pigule coghe vistude a blanc. 
Cuant che o jerin sentáts prime di gustà o cjalavin lis 
decorazions sui pirons e su lis sedons e, a seconde di 
cemiit che a jerin, o savevin se o saressin finits tal 
Infier, Paradis o Purgatori. Ogni frut che al veve vu- 
de la sedon dal Paradis, dai biei disens, al coionave 
chei che a vevin l'Infier (une sedon plui spartane). Il 
tradiment al jere tal aiar e lis spiis pardut. Une des 

frasis che si sintivin di plui e jere “Uuuhhh, lu dis dut 
a la madre!” 

O vevi un grant orór cuant che e rivave une grande 
farsorie plene di cjar e gnerfs. No sai cemút che o ri- 
vavi a mangjá. O invidiavi Paulo che si faseve rivá di 
cjase sO des bielis e tarondis patacjis in salate cuinga- 
dis cui savórs. 

In glesie la Mater Tenebrarum e comandave il co- 
ro des vecjis striis. Cuant che a cjantavin Ave Maria al 
jere di metisi lis mans tai cjavei a sinti lis stonaduris. 

Vignót plui grant o jentrai tal cuarp dai zaghets. 
Mi visi ancjemò dal bon profum dal incens e dal scurór 
de glesie; mi visi dai misteris de sagristie: al jere un 
passag segret che al partave fin li de cjase dal cont F. 
Lu vevin scuviert propit 1 zaghets. Agns dopo o vevi 
ancjemò ché voie tipicamentri infantil di lá a esplorá 
i puescj scars. O jeri lat a viodi lis gjaleriis di Palme, 
fasint ancje une mape. 


E la Fradaie dai Flagjelants? E veve origjinis une vo- 
re antighis! I notabii dal pais a partavin ducj une gaba- 
ne rosse e a tignivin in man une gruesse cjandele. Chest 
al sucedeve tes grandis celebrazions. Secui fa 1 flagje- 
lants si batevin pardabon. Tai agns cuant che o jeri frut 
jo e bastave ché rosse gabane a rapresentá il sanc. 

l zovenats dal país a disevin di lá a messe e invezit a 
stavin dent dome cinc minúts tes ultimis riis des bancjis 
o dongje de puarte. Po dopo a levin duc; te ostarie. 

Se o pensi a cumò, tal an 2000, mi somee preisto- 
rie a ricuardà cemát che e jere la mé vite di frut. Cumò 
la glesie si clame discoteche e la funzion liturgjiche e 

je stade sostituide dal conciert rock. No stoi bleste- 
mant. E je une realtát. 

Ancje jo le ai bandonade, la glesie. Mi é restát tant 
peró di dute cheste iconografie cristiane. Mi plasin 
une vore la maestositát des catedráls, il profum dal 
incens e la musiche gregoriane. 

Mi mancje dome la robe plui impuartante: la Fede. 


FIN 

DON FRANZISKUS E ISKANDER 


Une volte o ziravi simpri cun Don Franziskus. Si fa- 
seve clamá il zovin Don Franziskus. A] jere un tipo 
veramentri singolár. Al crodeve di jessi un dandy, o 
miór, come che al diseve lui, un raffiné. Al leieve 
Baudelaire, Rimbaud e ducj i Maledets e al cognosseve 
la diference jenfri i beaux e i gaga, i lions e... no mi 
visi. Jo no ai mai podût sopuartá chei brisighei ali. Il 
vuarderobe di Don Franziskus al jere spaventosamentri 
grant. Al vistive lis mudantis firmadis Yves Saint 
Laurent; no stin a fevelá di tropis gjachetis e golarinis 
che al veve: armarons intirs! 

Lis sparave simpri gruessis: eco ce che no mi pla- 
seve di lui; jo o ai simpri preseat la sinceritat intune per- 
sone e al é par chel che cumò no voi plui ator cun lui. 
Al jere propi une vore spandon. Simpri voie di vé re- 
son. Ce Ego spropositát! 

Bon. Alore une di Don Franziskus mi à partát a 
Grau, li di un so ami che al gjestive un ristorant. Il 
puest al jere sierát e nó o vin tucát su la vecje puarte 
di ròl. L'ami Iskander nus à viert. Al jere de stesse 
tribò di Franziskus, un brisighel impomatát, pero nol 
diseve bausiis. Láts sü par une vecje scjale che e cri- 
cave o sin riváts te cjamare di chest ami; parsore de 
puarte un vecjo cus imbalsamát al faseve buine vuardie. 

“Dula mi astu partát Don Franziskus?" i ai dit. “Va 
ben che tu vivis tal Votcent, peró propi ta cheste cata- 
combe plene di pantianis o vevin di là? Tu as dal Bram 
Stoker intor, zovin Franziskus !” 

Franziskus al veve lis espadrilles tai pits, dutis 
strafondis di aghe parcè che al veve pene plovût. Lui 
al jere simpri stat casual te sielte des scarpis, cussi al 
leve ator di chei stats... ah Diu, Diu, Diu! Un complet 
di campagne inglés cun ai pits lis espadrilles? E 
chest al sarès un raffiné? Cussi o pensavi e o ridevi par 
sot, ricuardant ancje ché volte che, tune ostarie, des zo- 
vinis i vevin dit che si vistive come il cont di Cavour. 

Iskander al jere un zovin une vore inteligjent e 
aculturát. Nus à fat un biel acet e nus à mitüt sù dai biei 
discs sul so gramofon. Cussi o vin tacát a tabaia. 
Intant di für al sglavinave e al tonave. Une gnot juste 
intune cjase juste par fevelá di robis di une volte, di 
storie, di fantasimis, di esoterisim, parcé che a son 
státs veramentri tancj i argoments che o vin frontát. 

Il nestri ospit al veve un mát di fevela une vore 
cuiet; al jere un tipo distint e rafinát. Di sigür al varés 
fat colp su lis feminis, magari ancje su Queen 
Anastasia, la fuartece vergjine, cussi le clamavin jo e 
Franziskus, parcé che no jerin mai riváts a concuistá il 
so cùr. Par rabie il zovin Franziskus i veve fat un regal 
sporcacjon: doi libris dal marquis De Sade. Jo, par 
mio cont, a Nadal un biel par di mudantinis rossis: e 
jere lade in bestie! 

Bon. Lassin pierdi Queen Anastasia, che e podarà 
jessi l'argoment di une altre storie e concentrinsi su la 
serade tal ristorant di Grau. Il puest nol jere viert a la 
int ché volte. O jerin dome nó, il cus imbalsamát e la 
musiche di Clock DVA e The Anti Group, une vore in- 
cuietante e ombrose, adate a un lüc di spirts come chel 
dulà che o jerin. O cjalavi par aiar. Uh, ma ce biel su- 

fit in stil venezian! Une mascare di chés dal carneval 
e jere disegnade propi tal mieg dal sufit; il personas al 
faseve moto di sta cidins cuntune man devant de bocje. 

“Ce biel disen! Cui lu aial fat?" o ai domandát. 

“O soi stat jo" mi à rispuindát Iskander. Ancje pitôr 
al jere. Al veve dutis lis cualitáts. Nol jere dome un bri- 
sighel. A sintilu fevelà mi vignive un póc di nervós 
parcé che lui al diseve robis justis e no si nacuarzeve 
che Don Franziskus al cuingave invezit il discors cun 
bausiis e miezis veretáts, dome par staij daúr. Jo o fa- 
sevi cualchi piçul intervent ogni tant. O varès podát di- 
si la mé ma o preferivi sta für de arene. 

Tancj a jerin i argoments frontáts. Si fevelave des an- 
tighis civiltáts di Assur e Babylon, di Sumer... Iskander 
al cognosseve benon lis liendis di Gilgamesh. Un puint 
al leave la antighe civiltát dal Elam (e duncje ancje 
Sumer) al mont dravidic de basse Indie. Il nestri ospit, 
partit de Mesopotamie, al rivave a tocja i siei cantins 
preferits. La Indie e sticave une vore la só imagjinazion: 
lui al à dit che al jere za stat e che al voleve prest torná. 
Jo 1 crodevi. Se mal ves dit Don Franziskus di sigür o 
varès pensát a la solite monade. Iskander al jere une vo- 
re ferbint cuant che al fevelave dal princip Sakyamuni, 
ven a stái il Buddha. Nus fevelave ancje dai sadi, fi- 
guris particulars di chel lontan e grant pais. Nus à dit 
che a'nd é tancj ator pe Indie ma che no bisugne 
confondiju cui milantadórs. 

"Ve ca un devant di te" o ai pensát daurman jo, rife- 
rintmi a Franziskus. Jo o tasevi. Mi plaseve sintiju. E jù 
cun lis liendis Y ddish, cu lis migrazions arianis, la gno- 
si, i mosaics di Aquilee, i Celtis che a drecavin lis spa- 

dis dopo un duel... i Zingars, i Sufi... i Demonis... 

Intant il disc di Bill Nelson, un grant ghitarist che 
al creave la juste musiche di sotfont pai nestris di- 
scors, al jere finit. In chel Iskander al à cjapát un altri 
vinil e lu à mitüt sul gramofon. 

"Cheste storie e je ambientade in Afriche, o amis; pre- 
paraitsi par un lunc viag te culture dai Dogon dal Mali.” 

Cussi al à dit. Il disc al jere Digitaria, dal non latin 
di une plante che te lenghe dai Dogon e je clamade Po. 
Ché plante e da il non a une stele che no si viót e che 
orbite intor di Sirio. Ogni cincuante agns la tribü e fás 
une cerimonie dedicade a cheste stele. I Von Dániken, 
ven a stái i studiós di U.F.O., a pensin che e sedi une 
relazion jenfri i primitifs Dogon e lis civiltáts extrate- 
restris. Dome cussi si podarès spiegá parce che cheste 
tribü e cognòs la esistence di une stele che no si viòt. 
Sirio B e je une nane blancje. 

Don Franziskus al leve a gnocis e jo ancje. I U.F.O. 
a son simpri státs un dai argoments plui interessants. 
Franziskus alore al à tacát a tirá für dutis lis storiis 
plui impuartantis su lis aparizions di chei argagns. Jo 
o scjassavi il cjaf; no crót a chés robis ali. Cuant che 
o jeri frut o vevi let tancj libris sul argoment, crodint 
ancje, ma cumo o met in dubi dut. 

Mi plaseve sintiju tabaiá. Mi plaseve soredut la di- 
sponibilitât di Iskander; forsi, dent di lui, al rideve des 
teoriis di Franziskus, ma distés i deve reson. Jo o po- 
devi tacá a barufà e a scredita il mid ami ma, propit par 
rispiet di Iskander, o tasevi. Mi bastave dome sinti al 
rumór dal rogant che si compagnave a la biele musi- 
che dal disc; suns eletronics miscligats cun struments 

africans... o cjalavi spes ancje la biele mascare vene- 
ziane sul sufit. In chel i nestris a vevin tacát a cjacará 
di demonis de mitologjie ebraiche. Eco, propit in chel 
moment, jo mi soi nacuart che la man dal personac 
piturát no jere plui dongje de bocje, come a volé fà 
cidin, ma e jere poiade sul cür! Sigür come di muri! La 
cjase par me e jere striade e mi jeri rindùt cont che il 
nestri Iskander no mi someave une persone normál. 

O jeri sigür di no sbaliá inte mé teorie. 

Ce vevial? Mi jeri rindüt cont dal so mit di fevela. 
Al doprave spes e vulintir peraulis une vore antighis, 
ancje antigonis. Sul prin moment o pensavi che e fos 
une só strambade, origjinade dal fat che al veve let une 
vore di libris di une volte, ma plui che i doi a levin in- 
devant cu lis cjacaris e plui che o'nd jen ciert: Iskander 
al fevelave come un om di cent agns fa! Al jere un om 
di cent agns cul cuarp di un zovin. Ce dal diaul jerial? 

La serade e je finide tor tré di gnot e di für simpri 
tons, lamps e saetis. L'ospit nus à compagnát su la puar- 
te di ról dal so ristorant: e jere une vecje cjasone propit 
tacade sul már. Tornant cjase jo e Franziskus no sin láts 
sul argoment; no i ai domandát cuant che al veve co- 
gnossût Iskander. Il miò ami mi varès dit altris bausiis. 

Cualchi di dopo o soi tornát a Grau. 

O ai cirüt pardut la vecje cjase dulà che o vin pas- 
sát une serade cussi biele ma no soi rivát a cjatále. O 
ai domandat a dute la int che o incontravi se a savevin 
di un ristorant sul már une vore vecjo, di une grande 
cjasone li che al stave un ciert Iskander. 

Nissun nol à savût rispuindimi. 

FIN 


78 


X - REIHEN 


O vevin comprát di póc timp une gnove cjase tal 
Borc dal Fen, tune scure androne. I vecjos parons, i fra- 
dis Maier, a jerin bielzà muarts di cualchi més e il fa- 
bricát, fat sü a la fin dal Votcent, al jere in brutis con- 
dizions: degradát une vore. La societát che nus al ve- 
ve vendút e jere une agjenzie imobiliar stimade in du- 
te la citát - ma ce disio? - in dut al Friaul no'nd jere une 
compagne... par fred la int! 

Bon. Nissune póre. O clamarin i moredórs e in cua- 
tri e cuatri vot dut al fo mitüt a gnüf. Mió pari Toni si 
jere fidat di siór Bastian, il responsabil de agjenzie, e al 
veve acetát. Jo no jeri de stesse opinion ma aromal il 
contrat al jere stat firmát. I fradis Maier, di divignince 
austriache, a jerin státs dai miedis famós ma al somea- 
ve che, oltri a la lór ativitát, a fasessin alc di altri... 

A jenn straniis vòs di esperiments che i miedis a fa- 
sevin. Par disi la veretát nó no crodevin a lis cjacaris 
de int. Dispès no son altri che l’efiet des speculazions 
tes ostariis, sglonfadis cul vinat e passadis te bocjate 
sporcje de comaris, lis gazetinis che ogni vinars a jem- 
plin la Place des Jerbis. 

Alchimiscj. Cussì si diseve di lôr. A cirivin di tira 
für l'aur de cinise di altris vii metai. 

Strions! Par fuarce, a jerin ducj strions, no? Ancje 
mé agne Prime: cuant che a copavin il purcit, le vevin 
viodude a fà dai stranis mots su la crassigne de be- 
stie. E cussi i fradis Maier: bastave pòc par jentra co- 
me strions tal imagjinari de intute. Vistisi cuntun ga- 

banot neri lunc di ebreu e un pár di ocjalons cu lis 
lints scuris o disi cualchi peraule in /atinorum e vivi in- 
tune cjasate plene di statuis di agnuluts su lis suazis dai 
barcons. E alore dut al jere striát, fadát, stramp, mi- 
stereós... 

Par dile francje, tai ultins agns prime di muri, la 
fame dai doi tal cjamp de midisine e jere lade a sfantá- 
si e diviers lór clients ju vevin bandonáts, probabil- 
mentri crodint a lis cjacaris. 

Une fin mistereose ché dai miedis. Un testemoni, la 
sere de tremende muart dai doi, al veve dit di vé viodút 
dai grancj lamps di lús celeste che a someavin sclopá 
tal cjast di Cjase Maier. Tons une vore fuarts si jerin 
compagnáts a lis straniis lús prime che la cjase e cjapas 
füc. Par furtune i dams no forin tant gráfs grazie al 
intervent pront dai pompirs. Il cjast al jere brusát do- 
me in part ma, i miedis? No cjatarin nie altri che cual- 
chi vues infrosegnat!!! Lis comaris a levin a gnocis 
cuntune storie cussì e il diaulat al tacà a pola lis sòs alis 
adilunc su la cjasate. Invezit la sience, rapresentade 
dal eminent dotór Krauss, e sustignive la tesi de com- 
bustion interne dai cuarps. 

“A son státs masse azardòs tal masila il fosfar!” al 
disé il savi Krauss. A cui crodi? A lis cjacaris de int che 
e fevelave dome di diaui e di striis o ai judizis ecuili- 
bráts de sience? Jo o crodevi a la sience. 

No jerin láts ancjemo a viodi la fin dai lavòrs di ri- 
gnuviment dal fabricát. Alore mió pari mi disé: "Va a 
viodi tu se al é dut a puest o se al merte fa alc di altri." 

Simpri jo vevio di là? In veretát la prime volte che o 
vevi viodút la cjase mi veve fat une strane impression... 

Si, dacuardi che o soi simpri stát de bande de Reson 
cuintri lis superstizions pero... a jessi ali devant de 
vecje cjase cun chei agnuluts sui barcons e chés stra- 
nis luminariis a tipo liberty, al jere come se un pinsir 
di lancür si fasés strade a planc a planc te mé ment. 
Cumo o jeri li e mi nacuarzei che no jeri dome jo. [ mo- 
redórs a jerin láts vie ma di cui jerie mai ché strane ma- 
chine alade cu la targhe RLV? Ream Lombart-Venit e 
diseve la tarondele dongje de targhe. Une Skoda dal 
Ream Lombart-Venit: ce fasevie tal Protektorat dal 
Friaul? 

Mi fasei coragjo e o lei dentri pe puarte principál. 
I lavórs a jerin ben fats: nuie di disi. 

Cric crac cric crac! 

Uhm, un rumór su lis scjalis: al jere siguramentri il 
curiós de Skoda. E se a fossin státs plui di un? 

Cric crac cric crac ancjemo... 

No. Mi pareve che a fossin i pas di un om bessól... 

O lei su pes scjalis a cai e o rivai inte cjamare dal 
tinel cuant che... une ombre e svolà daür di me. 

Gnotui? Acht tal gnùf? Forsi e sarà une vierzidure 
intes tráfs o magari a vignaran für de buse de nape... 

Une altre ombre, ma plui grande di tant e che no 
svolave, mi si placa devant. 

“Ke al skusi se mi soi impagát. Isal lui il paron? 
Jo o soi Joachim Fuchsmiiller, de Polizei Spezial 
Imperial-Reghie” mi disè la ombre. 

Un om alt e une vore ma une vore magri. La car- 
nagjon un DOC scure. Ocjalons neris e lunc gabanot di 
ebreu. Un cjapiel a cilindro: al jere siguramentri l'om 
de Skoda. Nol fevelave ni scláf. ni venit e ni toscan: une 

koiné furlane segnade di un fuart acent todesc. Al ve- 
ve il non austriac. Di sigür un personag impuartant. 
Mi fasè viodi il so distintif. E jere propit vere: Pulizie 
Imperiál. Ma parcé achi te mé gnove cjase? 

“Jo o soi Manfred Snaidar, fi dal paron di cheste cja- 
se" i disei al strani tipo. Plui che un agjent imperial mi 
someave un cjacadór di misteris, un esorcist o un 
strion. 

“O soi viknût in keste kiase par indaká su la fin dai 
doi miedis. Une mvart une wore strane..." 

"Ce crodial di cjata, Herr Fuchsmüller?" i disei jo. 
"Aromai lis olmis dal incendi no son plui..." 

"Ich habe ein argagn ki kun me. Si klame Kontatór 
Trans Alpha. Al pues reghistra lis ondis butadis für 
des partikulis Trans Alpha, klamadis ankie grernlins.” 

"Gremlins?" 1 domandai. “Ce dal diaul sono?" 

“Kès ke a mio paré a an prusat i fekjos proprietaris 
de kiase. Saal lui ke un kas kome kest al € suzedüt une 
folte in Frankreich? E une altre tai Vereinigten Staaten. 
A Chicago une femine e à takát a prusá in plene di di 
front a tanki testemonis." 

“Mi visi di alc dal gjenar, Herr Fuchsmüller" i con- 
fermai jo. "Lu vevin dit ancje pa la radio. Jo o ai mitüt 
adun une radio a galene intal mió studi. E funzione be- 
non. O rivi ancje a cjapá une vore di stazions forestis: 
Praha, Moskva e Helsinki. Une di mi é capitát il noti- 
ziari par latin di Radio Helsinki 1 e o ai sintùt ali di chel 
strani cás: FEMINA COMBVSTA IN CIVITATE NO- 
VI MVNDI... cumó no mi visi ben. Lu devi di vé 
regjistrát. O ai ancje prontát un regjistradór a gale ma- 
gnetiche..." 

“Herr Snaidar, lui al à un krum di ideis. A nd è 
pokie int ke al di di vué e à une radio e un reghistratòr” 
mi disè l'agjent imperial. E po dopo al continua: 

“O soi kunvint di kiatámi di front a un knüf X- 
Reihe." 

“X-Reihe?” 

“Aial mai koknossút kel stramp personag ke si kla- 
mave Charles Fort? Al kiapave sú une vore di notiziis 
ke la sienze ufiziál no rivave a spieká. Oms aláts ke a 
sfolavin a dis mil metris tal zil a Palermo... ploiis di 
krots, di blut... néf nere... olmis di un strani mostri su 
lis kulinis dal Devon, oghiets folants..." 

“Insumis, lui, Herr Fuchsmiiller, al è un cjaçadôr di 
misteris. Al cir di da une spiegazion razionál a chescj 
stranis aveniments! Su la cuestion dai Maier il dotór 
Krauss al disé che a masilavin il fosfar...” 

"Krauss?" mi fermà di colp l'agjent. "Kel al é un ik- 
norant! Al krót ankiemò a lis teoriis di Parazelsius... 
l alkimisk lassinju a la epoke des striis! [ch bin nicht 
Parazelsius Kollege, Herr Snaidar! Jo o krót a la sien- 
ze e a lis partikulis Trans Alpha, ta kest kas. Par tal 
motif o soi viknüt a investika!” 

Ma pense tu. Chel agjent mi diseve cussi. A cjalá- 
lu ben come che al jere vistüt mi someave propit un 
strion e invezit al sustignive teoriis sientifichis une 
vore modernis! AI jere vistüt come il violinist Paganini! 
La storie des particulis Trans Alpha te mé cjase e scu- 
gnive interessámi, ancje parcé che no vevi voie di fà la 
fin dai Maier. 

“Sekont me, a son ankiemò des ondis Trans Alpha 
kenti, Herr Snaidar. Lu profin lis speris dal mió senzibil 

istrumenten. O soi sikür ke ta keste kiase al é un ghie- 
neratór di partikulis. Makari al sarà stát murát... opür 
o penzi a une stanzie sekrete.” 

“Herr Fuchsmiiller, al pues jessi pericolós!” 

Lu vevi mitùt in vuardie. Lui al spostave di conti- 
nuo il so argagn riveladór di ondis fintremai che, lunc 
une parét dal tinel, lis speris dal contadór a tacarin a là 
sul massim e si impia la lòs rosse. 

“Eko! Eko ka! Datir di keste parèt... pisugne là 
daurman a kioli pale e pikon! Daûr al è alk... TUC 
TUC TUC... e sune di fueit!” 

“Eh no, Herr Fuchsmáller! Buta ju la parèt de cja- 
se apene comedade? Miò pari mi mace!” 

“Nissune pore. Il diretòr ghienerál des fvarzis di 
Polizei, Herr Von Daniken, al paiara dut! Alè masse 
impvartant! O skughnin tira ju la parèt!” 

E cussi al fo. I picons ju cjatarin cence dificoltòt 
parce che ju vevin lassáts 1 moredòrs. In póc timp la 
parèt e fo demolide e dadr... o cjatarin une vecje 
scanzie! O maravee des maraveis! Une scanzie cun 
dai stranis casetins a forme di trapezi e des vierzidu- 
ris tarondis sul planál parsore. 

“Al è hier! Al è hier il ghieneratór! La mé makine 
e somee defentade mate. Ke al fiodi lis speris, Snaidar!” 

E jere vere. I doi miedis a jerin riváts a meti adun 
l'argagn Trans Alpha. Fuchsmiiller al cirive di vierzi 
lis puartis de scanzie. 

Brim brum brim brum brim brum!!! 

Dopo cualchi brim brum però al capita il drame. 

Une fumate celestine e tacà a vigni für des vierzi- 
duris tarondis che a jerin sul plan de scanzie! 

La fumate e vuluçà l'ardit agjent che... al tacà a 
cjapa füc! Come ché femine merecane e come i Maier! 

Dal grant Joachim Fuchsmüller, famós puliziot dal 
Cuarp Special Investigatif Imperiál-Regjo e grant di- 
scuvridór di misteris, no restarin che cuatri vues in- 
frosegnáts. 

Jo o scjampai vie e o preai mió pari di disi ai mo- 
redórs di torná a fà sù la parèt, cence tocjá la scanzie 
maledete. 

La cjase e fo vendude e e ten ancjemo il segret dai 
gremlins o particulis Trans Alpha. 

Un altri X-Reihe al podeve jessi mitút te racuelte di 
Charles Fort. 


FIN 

NEAPOLIS 


Viodin ce ore che e je... tré di gnot. 

Tré di gnot di une di di Avril dal 1983. Sierát jen- 
fri i márs insiemit a tancj altris. Scür, ma no dal dut: 
e je ché maledete lis celeste che e reste piade dute la 
gnot. 

Bon. Ancjemò tré oris di podé durmi, ma no rivi. 
Une grande sdrume di pinsirs e jemple la mé ment. 
Ce biel sta achi a pensa, platát sot la cuvierte stelade. 
O sint l'odór de tele militár misturade a la puce de 
naftaline e o pensi o pensi o pensi... fin cuant che e ri- 
varà ché maledete trombe: 

papa parapa papa parapa papa parapa papaa pa 

Le odei ché trombe maledete! Sveasi a lis sis par fà 
ce? Par fà gjinastiche? Se o fos cjase o podarés durmi 
fin tart. 

Ce balis! L'asilo, la scuele, la colonie, la naie, il 
lavòr... ma parce chei puars cristians no puedino sveá- 
si cuant che a vuelin? Parcè simpri a buinore? 

“Soldato, ma tu... pensi!” mi veve dit un sergjent 
pal mió mát di tigni la man tal smursiel cuant che o je- 
ri sentat. 

Ma lui no vevial mai pensát? Al somee di no. Ta 
chest esercit mi par che un grum di int no dopri la cite. 

No soi abituát a sta ta cheste pereson. E je vere che 
o podin là a Neapolis ogni sere a fà baldorie ma daspò 
o scugnin simpri torná tal tamar, dentri lis undis, lu sai 
ben. 

Ce cjoche che o vin fat ché altre sere. Mi soi bevùt 

cuasi doi litros di bire rosse. O saltavi come un zupet 
e o coionavi ducj cuancj! 

E ché volte che o soi lat a cjatà Eolo? Ce cuartir! Mi 
someave di jessi ai timps di Franceschiello: al jere dut 
compagn. Probabilmentri no vevin plantát un claut di 
ché epoche là. La uniche robe moderne e jere la só 
machine: une camionete cu la scrite POLIZIA mieze 
cancelade. Al è bon Eolo. Al è dal mio país e al è vi- 
gnüt a vivi te Citát Gnove de Magna Graecia, lonta- 
nissin dal Friùl. Al à cjatát une cristiane di chent. 
Cetante paste che mi à dat di mangja. In caserme no si 
mangje tant ben ma ancje se o soi delicát mi soi adatát. 

Claudarint al é un alpin altatesin che mi à dit che 
o soi racomandat parcè che a Salerno mi vevin dat 
une licenze premi. Claudarint al tabaie cuasi simpri cun 
Stec, un biont plen di bruscs. Par fuarce! A son tode- 
scs duc} i doi. E alpins, lôr che a varessin di jessi tai 
Kaiserjáger! A son alpins! Ce ridi! 

Eehh, chest esercit al à di dut: mi'nt soi nacuart 
ché altre di, cuant che o jeri in infermerie, plen di di- 
ree par vé mangjat frutti di mare. 

Devant di me al jere chel zovin aeronaute furlan. Jo 
o savevi che al jere furlan ma lui no mi cognosseve. Te 
picule cjamarade de infermerie o sin in dis. O tachin 
a fevelà par fa passa il timp e lui, di front di me, mi 
smascare. 

“Fevelistu furlan?" mi dis. Bon. Alore o tachin a ta- 
baiá te nestre marilenghe e un doi romans ao ao a jerin 
unevore unevore unevore maraveáts pal nestri idiome. 

“Ma senti ccuesti in che lingua parlano, ao!” 

Jo o vevi braure. 

O ziri cun Simionato pal Cuartir Spagnúl ma o ai di 
preálu di fevelá lent e di ripeti ciertis peraulis. Cuant 
che un al tabaie in venit rüt o ai ancje jo i stes proble- 
mis dai romans. E disi che jo e Simionato o sin cun- 
finants... 

Maledete ché mularie! Chei frutagats che mi àn 
tirát i claps cuant che o jeri di sentinele. I bastarts si son 
rimpináts par une tabele publicitarie e o soi deventát 
il lôr obietif. Par furtune che a esistin lis garitis. Mi plas 
di plui fa la vuardie vie pe gnot, tal scuronon dal camp 
sportif. Ce pas. Ce cuiete che e je la gnot. Il timp nol 
passe mai peró. Ogni cuatri oris di ripòs a son dòs di 
vuardie, par un totál di vincjecuatri oris. 

Ah ah ah! Ce ridi... te armerie a àn tirát vie une la- 
stre di veri dal barcon par fà in mit che, stant dentri, 
la sentinele e podedi spará un colp par aiar difür. E 
dut chest par rispieta lis proceduris! Sono stupits!? E 
jo che o varés di fami comanda di cheste int... 

O podevi fa il pompir e resta in Friül a barufá cun 
miò pari. 

Nononononono. Miór in tiere borboniche. 

Nu vulimme ‘u re Bebbone ca rispette la religgione! 

Ce stranis robis che mi vegnin iniment. 

“Tu pensi!” 

"Certo che penso, coion!” 

Si scugne pensá par fà passa il timp ta cheste pere- 
son. Lis feminis si viodin dome cuant che o lin fir. 
Opár lis podin viodi ancje crotis sui gjornái: chei gjornái 
che ducj a clamin Famiglia Cristiana: Ah, blasfemi! 


Bisugne ricognossi che il bromuro nol fás nissun 
efiet. 

Beh... no: a Salerno mi someave di jessi deventát 
impotent... alore e je vere la storie dal bromuro! 

A Salerno al jere piès. O jeri cussi avilit. No viodevi 
la ore di torná cjase. Ce biel sedi cjase a scoltá la cas- 
sete di Unknown pleasures dai Joy Division sul mangje- 
nastris orizontál cun sun mono. Ce sunórs noturnis. 
E je la musiche adate par me... par me che o presei 
acht, te caserme di Sant Zorc, la sentinele tal scuronon 
dal cjamp sportif. 

Ce biel. Tal cjamp sportif une di o vevi viodüt un tra- 
mont maraveós. Al jere un lilium intun strop e i morárs 
a butavin jü chel bombás... Cuant che o ai cjalát il 
flór o ai pensát daurman a la bielece di Ivana. Ce colórs 
che al veve il cil in ché di! Mi sintivi veramentri vif! 

Neapolis e je il Far West. Int che e cor cuintri man... 
in tré suntune vespa... une Fiat 500 che e sorpasse sul 
marcjepit... un autobus plen di busis di revolvar... un 
che al cir di venditi un orloi di aur par cuindis mil 
francs e ti ferme pe strade... 

Jo no ai mai vòt nissun probleme fin cumò. 

Si lavisi póc. La doce une volte la setemane ma a 
Salerno al jere piès: le fasevin für de caserme. 

Diu, no rivi mai a indurmidimi. Mi vegnin iniment 
tantis di chès robis... 

Cui sa se o impararai alc tal cors di telescriventist. 
Ce monade di cors. Fin cumò o vin fat dome tré le- 
zions e dome vuardiis e servizis. Cemüt jerial? WCSFG 
SYCVG WCZRE SYDJO STDRG... si veve di rico- 
pià des letaris. Eco la prime lezion! Robis di mats! 

Se o pensi a la mé prime vuardie mi ven dome di ri- 
di. Mi vevin dat un elmet plui pigul e o scugnivi poiâ- 

lu sul cjáf cence cjalcjálu ju parce che se no mi fase- 
ve mal. I istrutórs nus vevin dit di sberlá par fà cjapá 
pore a la ispezion. Jo o ai tacát a sberlá come un in- 

Insumis... di cagási intor! Rispiet a ciertis senti- 
nelis che a barbotavin pe póre jo o jeri Rambo. Il lu- 
tignint di ispezion mi a domandát cemût che mi cla- 
mavi e po dopo mi à dit: "Ma lei é sardo?" 

Mah! O sin a zuiá di vuere ta cheste pereson di 
modons ros cun armis che a fasin ridi: 1 Garand a sa- 
ran chei dal Vietnam o de Coree. A fasin ridi ma tu pue- 
dis copa un! Si monte di vuardie cul colp inte cjane! 

Al è strani. Cuant che o ai montát di piantone al- 
l'arsenale o vevi viodüt un gnotul che mi svolave par- 
sore dal cjaf in plene di. Si, o sai ben che tal arsenál a 
jerin des gjaleriis ma no crodevi che chés bestiis a vi- 
gnissin für cul soreli alt! 


Morfeo rivistu o no? Mor...fe...00000 
Cetancj pinsirs... 


Altolà chi va là? 

...montare de PAO 

Gabomuda gon gambio 
...la barba non é regolamentare 
ccinque ggiorni ccinque ggiorni stia punito... 

...attenti-aaadest! 

Tramp tramp tramp 

Tornà cjase... 

Sium 
Pas 
Gnot 
Scür 


EEEEEEEEEEEEEEEHHHHHHHHHHHH 


Ma cui cazzo isal che mi tire pai pits a cuatri di 
matine? 

"Sjvegliaaaaaaaa! Sjvegliaaaaaa! Ciü dalle bran- 
de! Allarme! Allarme!” 

Sacrament! Al mancjave dome l'alarmi! 

Ma no podino durmi nò puars criscj? Parcè vino 
di zuiá di vuere a cuatri di matine? 

Ah, o podevi fa il pompîr e stà in Friúl a barufà 
cun miò pari! 


FIN 

QUEEN ANASTASIA 


Queen Anastasia e je la femine che mi plás a mi. E 
à la barbe. Po ben? 

Nol e che e vedi un barbon di orang-utan, se no no 
le varès mai cjalade in muse. Mi plas par tancj motifs. 
Intant e à dai biei lavris. Une biele musute di milucut. 
Des bielis gjambis e un biel cil. L'ami Camillo mi 
veve dit une di: “Plui che lis inteletuáls, il siór T. al pre- 
see i biei ci”. 

A] veve reson. 

O jerin ta chel discoclub dongje Sarvignan e o sta- 
vin cjalant propit il daür di Queen Anastasia. Ché vol- 
te e veve dome cuindis agns ma e jere za femine fate. 

Si vistive come une putane. Chei vistiduts di lamé 
dorát... chés cotulutis curtis curtis che a savevin tant 
di Swinging London... 

E veve un grant morbin e tante ma tante caghe in- 
tor. Nô o disin mierde. 

Jo o soi un masochist e o voi simpri a ciri lis femi- 
nis che mi fasin dal mal. Jê mi à ancje fat dal mâl fi- 
sic e jo ancjetant a jè. Tal discoclub o vevi cirüt di 
bussále e jé mi à tirát la bire intor. 11 DJ al rompeve i 

discs vecjos e al butave lis sclesis di vinil in piste. Jo 
o cjapavi une sclese e o sgrifignavi i biei brags di ché 
junoniche fantate: jé mi cjapave a pidadonis! Une se- 
re e jere cjoche e mi à muardát la orele ma lu à fat 
cun amór. 

Cuant che o lerin a Sistiane in ché gnot di Avost dal 
'89 jé si jere bagnade la sò tenare cjar e joi vevi dát la 

piece par che si suii. Unic particolàr negatif... cun nó 
al jere ancje un tierg personag: Cyrano de Bergerac. 
Chest zovin le marcave strente e a la fin al è rivát a con- 
cuistà il so car. Nol è durât adilunc. Queen Anastasia 
e fis incjocá i oms. Une di Laura mi disè: “Quella se 
vuole ne trova dieci in un sol colpo!” 

Laura e veve reson. Parcè voio a impagami ancjemò 
cun Queen Anastasia? 

Ché sere che o sin láts a teatri a viodi Galileo la mé 
machine e veve un problemut di acension; bon, di pía- 
ment, mi somee plui just e plui furlan. Alore jé e ve- 
ve frèt. Jo i ai dit che o varès pensát a scjaldale (ce ca- 
valir!) e jé mi a dat une grande smierdade disintmi: 
"Pensa a scaldare la macchina!" 

Copát l'om! 

Cuant che i telefoni dopo lis dis si lamente parce che 
secont jé no son oris canonichis par clamále. Ma Mister 
T. al é un che al vif di gnot e no si fás nissun probleme... 

Ce aio di fà? Mandále a cagá par simpri? 

Al veve fat ben il zovin Franziskus a regalái i libris 
dal Marquis de Sade! Jo o ai fat ben a regalai lis mu- 
dantinis rossis! 

Parcé continuá a véle iniment, e dotór? Il fat al é che 
cuant che le viót mi somee di torná indaúr a dis agns 
fa, cuant che mi sveavi tor mieze gnot par là tal di- 
scobar a cjatále. Ancje cu la ploie-fumate mi movevi! 
E dut par sta insiemit a ché cagone! 

No je gambiade che di póc, ché frutute plene di 
vizis. Parcè aio simpri di là a sbati il cJáf cuintri un 
mûr, e dotór? Parcè colio simpri te tentazion di 
telefonái, di fami vif, di scrivi cartulinis? Parcé no 

le mandio a caga? Parcè no le lassio pierdi? 

Parcé che o vif simpri tal passát: il passát, i ricuarts, 
la mé sigurece. 

"Signor T., lei é un soggetto paranoico.” 

Paranoico? E va a cagá ancje tu, psicoanalista dei 
miei stivali! (*) Al e miór se o voi a fami confessá dal 
predi dal pais! 


(*) Note: par talian tal test! 


FIN 

L'ORLOI DE MUART 


Cric cric cric 

al fas l'orloi de muart 

Cric cric cric cric 

Chel maledet carül no mi da tregue. O varai di 
clama cualchidun a sistema lis tráfs. 

DON e sune la cjampane. Al é un cjalt di muri e la 
mé machine par scrivi e fás une vore di casin. 

Tictactic tactictac al dis l'orloi a batarie e la mé 
piel sudade e atire une picule boze. O sint i rumòrs 
de gnot. I cjans che a baiin. Cualchi machine che e 
passe. La çuvite! Ce ano di berlà lis vacjis dal stalon? 

Tal cjast a son tantis casselutis plenis di letaris. Ogni 
letare e fás un meracul: fá torná a vivi il passát... co- 
me chestis pagjinis che o ai scrit, in te Ete di Internet, 
di computers, celulárs cul video e pipinots gjaponés. 

O soi indaür come la code dal mus. Lu sai. 

Mara, ma ti sano tant di esoteric lis més letaris? Tu 
tu scrivis dome monadis vie e-mail pai tiei stupits 
amiuts universitaris che a vivin tal bombás... 

O sai benon di jessi un relit, anzi un relic, une re- 
licuie, par dile come i inglés. 

Bessól a scrivi letaris e nissun mi rispuindarà. O 
soi intun altri timp. 

Bessól achi sul cjast? 

No propit. 

Cric cric cric 

al fás l'orloi de muart. 

FIN 

